
Argument 


Reportajele şi articolele de tip feature scrise pentru 
presa locală reprezintă o specie de literatură aparte. 
Concepute sub „ghimpele” utilităţii imediate, ele pot să 
nu fie literare ca intenţie, însă trebuie considerate astfel ca 
rezultat. „In reportaj se ajunge printr-o sursă grea de in¬ 
telectualitate. Nu poţi sări din maidanul ignoranţei direct 
în reportaj”, puncta Brunea Fox motivul pentru care 
„avem puţini, foarte puţini reporteri adevăraţi”. întâlnirea 
dintre spiritul părtaş lecturii şi concretul inaccesibil 
abordărilor intelectuale - dar specific subiectelor jurna¬ 
listice - creează, totuşi, produse ce caracterizează epoci, 
stadii şi stări, fie şi numai ale presei. De aceea, am con¬ 
siderat păstrarea lor o datorie. Dinicu Golescu înţelegea a 
fi „spre folosul naţiei” chiar şi consemnarea preţurilor din 
locurile pe care le vizita - am dat şi eu credit ideii că 
imaginile nu sunt întregi fără detalii prozaice de acest gen. 

Ziaristul e, inevitabil, în trecerea lui, cronicarul care 
imortalizează o realitate evanescentă, valorificând-o. Iar, 
în măsura în care se apleacă asupra cotidianului cu ochii 
de străin ai copilului, chiar şi banalul cel mai prăfuit ră¬ 
mâne, pentru cititori, mereu proaspăt. 


Autorul 

Un biolog şi-a făcut cunoscută 
regiunea printr-o specie unică 


„Musca de Piteşti” e o dipteră dansatoare. Diferenţa faţă de 
celelalte specii constă în perii de pe picioare şi în modalitatea de 

împerechere. 

Naturalistul Comeliu Pârvu e cel care a descoperit, 
pe Valea Vâlsanului, specia de muscă Hilara regnealai. Ca 
şef al Secţiei de Faună Terestră a Muzeului Antipa, a 
colectat, de-a lungul anilor, zeci de mii de piese pentru 
muzeu, a descoperit 15 specii noi pentru ştiinţă şi 400 de 
specii necunoscute în fauna românească, a publicat zeci 
de lucrări, a tinut zeci de conferinţe şi a coordonat acţiuni 
ştiinţifice de amploare. Totuşi, descoperirea făcută în 
Argeşul natal rămâne cea mai importantă, atât pentm cari¬ 
era lui - publicarea descoperirii a deschis o nouă direcţie 
de cercetare pentm biologii din toată lumea -, cât şi prin 
satisfacţia de a-şi fi pus regiunea natală pe harta ştiinţei. 


Nu semăna cu altele 

Retrăieşte aceeaşi emoţie ori de câte ori rememo¬ 
rează momentul. „Eram în 1991 în acel loc frumos şi 
nepoluat, cu plante mari şi specii rare - fiind o vale în- 

chisă. Studiam dipterele din familia muştelor dansatoare - 
se numesc astfel pentru că obişnuiesc să danseze în roiuri. 
Şi am găsit una care avea alt număr de peri şi altfel 
distribuiţi decât toate cele pe care le ştiam. Am disecat-o 
şi am găsit în abdomen tot structuri diferite, aşa că am 
discutat cu cel mai mare specialist în viaţă, un ceh. La 
început, credeam chiar că o specie carpatică, localizată 
doar acolo, şi voiam să-i spun Hilara valsanicola. Cineva 
m-a convins, totuşi, s-o numesc Hilara regnealai , după nu¬ 
mele fostului director al Bibliotecii Centrale Universitare, 
Mircea Regneală, şi a fost mai bine, fiindcă apoi a mai fost 
găsită şi în Turcia, Bulgaria şi Israel. Grosul arealului ei de 
răspândire e mai sudic - bazinul mediteranean -, iar la 
Vâlsan e chiar marginea lui de nord. Sunt şanse foarte 
mici ca această muscă să mai existe în Transilvania, 
Ucraina sau vestul Europei, iar la noi există doar în locuri 
izolate, ferite de intemperii, şi în care se îndeplinesc mai 
multe condiţii, fiind vorba de o specie şi sudică, şi 
montană. A fost ciudat că am găsit specia tocmai la margi¬ 
nea arealului ei, unde exemplarele suportă un stres care le 
poate trece oricând în altceva - dar datorită lor există spe¬ 
cia în întreg arealul”, se gândeşte Pârvu. 

Să ştii totul înaintea altora 

Procedeul prin care se prind astfel de vietăţi se 
numeşte „cosire”. Se foloseşte o plasă, mai strâmtă decât 
cea pentm fluturi şi mai ascuţită la vârf - ca ele să nu 
poată ieşi. Plasa se trece pe deasupra ierbii ca o coasă, se 
strânge cu mâna vârful, pentm a prinde insectele, care 
sunt împinse intr-un „borcan entomologie”. Acesta are 

pe capac vată îmbibată cu eter acetic, ai cărui vapori ucid 
insectele, lăsându-le articulaţiile şi întreaga musculatură 
moi şi intacte, ca şi cum ar fi mumificate. „Cum adorm, le 
vărs pe o tăviţă de hârtie, apoi le triez”, ne arată 
specialistul. 

O specie e ceva unic, care se repetă un timp geolo¬ 
gic, câteva zeci de mii de ani - sau, în cazul fosilelor, mi¬ 
lioane de ani. In ştiinţă e ca în presă: pentm a veni cu ceva 
nou, un cercetător trebuie să cunoască toate speciile la zi 
şi chiar să fie cu informaţia cu un pas înaintea altora. Dacă 
doi cercetători găsesc aceeaşi specie la un interval de timp 
mic, o publică amândoi şi fiecare îi dă un nume, dar în 
istoria ştiinţei rămâne cel care a avut prioritate 
cronologică, fie şi de o lună. Apoi se cade în „sinonimie” 
- situaţia cea mai neplăcută, de care se tem toţi. Chiar 
dacă se scrie cu litere italice, la urmă, „a mai fost găsită şi 
de altcineva”, nu e totuna. Şi dacă descrii specia greşit, tot 
acolo se ajunge - ni se spune. 

A învăţat biologia în Trivale 

Corneliu Pârvu şi-a dedicat viaţa cercetării insecte¬ 
lor împins de atracţia sa pentru pădurea de la marginea 
Piteştiului. A locuit aproape, în locul numit „Moţul 
Curcanului”, din cartierul Papuceşti şi, când venea de la 
şcoală, pleca mereu în pădure, „să mai prindă lumină”. 
„Am bătut pădurea intens. Mă interesa ce se întâmplă 
dincolo de scoarţa fagilor, ce stmcturi vii există. Abia 
dând la facultate, am aflat despre vasele de sub scoarţă 
care mă fascinau. întâi mi-am făcut ierbar, apoi insectar - 
căci am terminat Biologia la secţia Zoologie.” 

Momentul în care şi-a ales meseria nu a fost lipsit de 
emoţii: „Când am hotărât că mă voi face naturalist, am 
vrut să plec în Piatra Craiului, să caut fosile. Tata nu mă 
lăsa şi m-a ameninţat că vine după mine cu motoreta. A 
trebuit să fug noaptea şi, când am sărit gardul, chiar am şi 
auzit o motoretă. M-am speriat, dar nu era el. Am reuşit 
atunci să găsesc, într-o galerie, canini de urşi de peşteră, 
pe care i-am dat muzeului din Piteşti.” 

In perioada copilăriei savantului, zona Argeşului era 
cuprinsă de un val de entuziasm pentru biologie, în urma 
descoperirii, tot pe Vâlsan, a speciei fosile endemice de 
peşte „asprete”. Iar pasiunea tânămlui Corneliu Pârvu a 
fost încurajată de profesorul de la fostul Liceu 2, Ion 
Tmţă. „Dacă ne spunea: «Ne trebuie o colecţie cu larve de 
cărăbuşi», le aduceam imediat, că ştiam găurile lor. Dacă 
spunea: «Am nevoie nişte de lipitori», şi pe acelea le colec¬ 
tam, că ştiam toate apele limpezi unde stăteau”, îşi 
aminteşte naturalistul. 

„în expediţii, treceau scorpioni peste mine" 

între 1995 şi 2007, echipa lui de cercetători a 
descoperit 1 000 de specii de diptere (muşte) în Mara¬ 
mureş, deşi înainte erau cunoscute la noi în ţară doar 140. 
De asemenea, în Piatra Craiului, a descoperit 500 specii de 
diptere, între 2000 şi 2005. „Am avut un patriotism sin¬ 
cer, care m-a făcut să lucrez zeci de ani să aduc contribuţii 
la fauna României“, declară biologul, care, de câţiva ani, 
lucrează însă şi în zona Mediteranei, unde a găsit deja 150 
specii nesemnalate, din care două noi pentm ştiinţă - 
muştele Hilara ra^vani (numită aşa pentm că mai mulţi 

membri ai expediţiei se chemau Răzvan), şi Hilara 
bolkcarensis, de la numele unui munte din Turcia. Pe 
aceasta i-au trimis-o lui Corneliu Pârvu un doctorand turc 
şi profesorul lui, care o confundau cu specia descoperită 
pe Vâlsan. Deşi el a observat că e o specie nouă, 
piteşteanul a fost trecut al doilea, între cei doi turci. 

împreună cu un alt piteştean, Relu Nica, şi cu 
Răzvan Popescu Mirceni, şeful asociaţiei Oceanic Club, 
Corneliu Pârvu a făcut în ultimii ani mai multe expediţii în 
Maroc şi Siria. „Intr-o zi, în Maroc, am găsit 29 specii de 
scorpioni: 28 specii blonde — cei mai veninoşi, şi unul 
negm. Veninul lor omoară un câine în 7 secunde şi un om 
în 2 ore. Ei sunt cea mai mare problemă. Dacă uiţi 
fermoarul de la cort deschis câteva ore, trebuie să scoţi 
totul afară şi să verifici cu lanterna înainte să intri. De fapt, 
la început, am dormit şi afară, în sacul de dormit. Dar 
simţeam în fiecare noapte ceva care trecea peste mine. 
După trei nopţi, am văzut ce era: un scorpion mare şi 
galben, cam de 12 cm, care avea probabil dmmul lui pe 
acolo. Nu mi-a făcut plăcere, şi de atunci am dormit doar 
în cort“, povesteşte curajosul cercetător. Cutiile cu insec¬ 
tele descoperite în acea zonă au fost expuse la Constanţa, 
iar expoziţia a avut aproape 30 000 vizitatori în trei luni. 

Se împerechează oferind cadouri false 

Hilara regnealai e o muscă sălbatică neagră, cu o mă¬ 
rime de 5,6 mm. Poate fi găsită doar în ecosisteme curate, 
fiind şi un indicator al biodiversităţii. Larvele se găsesc în 
mocirle sau zone umede şi se hrănesc cu larve de ţânţari. 


13 



Muştele dansatoare sunt o familie restrânsă la care 
se remarcă un articol al tarsului umflat, în el aflându-se o 
glandă care secretă un fel de mătase. Această mătase e 
oferită de masculi drept cadou femelelor. Speciile mai 
primitive ale familiei îşi oferă gâze, larve, sau ţânţari, pe 
când la speciile mai evoluate cadoul e înlocuit de 
ambalajul de mătase, care nu mai conţine nimic. E sufi¬ 
cient însă ca gest pentru atragerea femelelor: în timp ce 
acestea sunt preocupate cu primirea cadoului, sunt 
fecundate. 

Numele lor vine de la zborurile nupţiale speciale şi 
comportamentul nupţial sofisticat, cu un fenomen de cur- 
tare prin parade. Petele ornamentale de pe aripi au rol de 
intimidare între masculi, în paradele de rivalitate, şi de 
impresionare a femelelor. „In lumea animală, masculii 
sunt cei împopoţonaţi şi împodobiţi, iar femelele sunt mai 
modeste. In rest, multe comportamente sunt similare”, 
observă biologul, care arăta, într-o conferinţă recentă, 
pornind de la comportamentul acestor muşte, că 
parşivenia omenească poate fi considerată un dat genetic, 
având în vedere că 78% din materialul lor genetic activ e 
omolog celui uman. Poate nu întâmplător specia a şi fost 
descoperită tocmai pe meleagurile noastre... 

6 octombrie 2008 

însoţitor de expediţii ştiinţifice în 

Siria şi Maroc 


Salvamontistul Relu Nica s-a făcut cunoscut în Ar¬ 
geş ca şef al grupului de alpinişti şi montagnarzi Montan 
Club Delta. Mutat în Bucureşti, unde lucrează la o firmă ce 
organizează de teambuilding- uri, revine în Făgăraş pentru 
partide de căţărat pe gheaţă, iar uneori trece pe la Palatul 
Copiilor din Piteşti, unde îi învaţă pe elevi să aprindă fo¬ 
cul fără chibrit, să facă jar care arde pe ploaie sau să 
improvizeze adăposturi pentru înnoptat. 

Cu câţiva ani în urmă, a aflat de pe net despre o pre¬ 
zentare a unor expediţii ştiinţifice la Facultatea de Biolo¬ 
gie. I s-a părut interesant, şi a participat şi el la următoarea 
deplasare, iar de atunci este sufletul expediţiilor realizate 
de specialiştii de la Muzeul Antipa în zonele din sudul 
Mediteranei. „Prima expediţie a fost într-un loc din Tur¬ 
cia, unde cercetătorii revin pentru studiu în fiecare an. 
Eşti chiar şocat să vezi cum îi întâmpină localnicii pe cei 
mai vechi: Efendi cutare! Apoi se pupă, întreabă în sat dacă 
e cutare acasă”, povesteşte el. Acolo, partea grea este doar 
izolarea de săptămâni întregi. Alte expediţii se fac însă în 
zone sălbatice, puţin explorate. 

„N-am mai găsit râul de pe hartă" 


în timp ce fiecare participant e axat pe un domeniu 
de studiu, specialitatea lui este chiar călătoria. „Specialiştii 
sunt biologi. Nu ştiu cât de bine se pricep să-şi întindă un 
cort, să facă mâncare, să aleagă locul şi să-şi amenajeze un 
duş.” Expediţiile se fac pentru studierea speciilor de pă¬ 
sări, insecte, rozătoare din bazinul mediteranean, iar unul 
dintre participanţi, naturalistul Corneliu Pârvu, a denumit 
mai multe specii noi după numele colegilor de călătorie. 
Relu Nica are şi el promisă una. „Nea Pârvu mi-a promis 
că merit o specie botezată cu numele meu, pentru că îna¬ 
inte de mine, într-o expediţie în Tunisia, nu se spălaseră 
19 zile în deşert. Eu am agăţat un duş gonflabil de migdali 
şi de vârful unui deal - cu o coardă de 50 de metri - şi 
l-am suspendat la 2 metri înălţime, exact ca în taberele de 
la munte. Şi în Africa tot pustiu e, doar că nu ai lemne în 
jurul tău, ci deşert. Dar trebuie să te organizezi la fel.” 

Ca organizator de expediţii, simţul său de orientare a 
fost pus serios la încercare. „Odată, nu găseam pe hartă 
un râu. Până la urmă ne-am dat seama că am găsit locul, 
pentru că vedeam bărcile în curţi, chiar şi putrezite. 
Oamenii ne-au spus că râul nu mai e, a dispărut în numai 
doi ani. Şi era mare cât Oltul.” în altă parte nu au mai 
putut găsi locul de campare, pentm că, în câţiva ani, 
deşertul înaintase cu 100 km. 

La nivelul solului, o sută de grade 

Tot în sarcina lui cade şi gestionarea rezervelor de 
apă. „In deşert, se consumă zilnic 10-12 litri de apă pota¬ 
bilă de om, pe lângă cea de spălat. Asta e o problemă când 
suntem mai mulţi de zece. Acolo, când stai la soare, pielea 
pare uscată. Dar dacă ţii mâna deasupra cinci secunde, 
când o iei eşti leoarcă. Atunci îţi dai seama cât de mult 
transpiri. In aer sunt 50 de grade, iar pe asfalt, 100 de 
grade, măsurate cu termometrul.” 

Copiii se joacă cu scorpioni 

La fata locului, constaţi că numai hainele localnicilor 
sunt potrivite în acele zone. „Ele nu lasă să treacă 
transpiraţia, şi astfel nu se evaporă, ci creează înăuntru un 
fel de microclimat confortabil. Nu simţi deloc că trans- 
piri, mai ales că aeml, acolo, are doar puţină umiditate. In 
Siria, la 50 de grade la umbră, umblam după pereţi de 
căţărat în pustiu. Aici, la aceeaşi temperatură, ne-am târî 
pe jos, din cauza umidităţii.” 

Din cauza şerpilor şi a altor vietăţi periculoase, cor¬ 
tul trebuie tinut închis, iar încălţămintea trebuie să fie 
înaltă. E preferabil ca glezna să fie acoperită de bocanc 
10-15 cm de la sol, din cauza scorpionilor. Primii scorpi¬ 
oni pe care i-au studiat le-au fost aduşi însă, într-o cutie de 
conserve, de un puşti de 7-8 ani. „Era cu caprele şi ne-a 
văzut că încercam să prindem unul pe asfalt: ştiam că se 
pune băţul deasupra, apoi se ia de coadă. Băiatul ne-a fă¬ 
cut semn să aşteptăm, şi în câteva minute ne-a adus vreo 

7-8, pe care îi prinsese pe loc, cu mâna goală, printre pie¬ 
tre.” 


Mic dejun berber 

Chiar dacă plecaseră din ţară pregătiţi, inclusiv cu 
saci plini cu haine second-hand pentru dat de pomană, 
n-au scăpat de peripeţii în zonele sărace. „Intr-o oază 
locuită de urmaşii foştilor sclavi negri ai arabilor, până nu 
am scos maceta la ei şi nu i-am alergat pe cerşetori, n-am 
putut mânca.” 

In deşertul de piatră Hamada nu a văzut decât 
oamenii care trăiesc la limita subzistenţei. „Nu au decât 
nişte capre, care pasc în deşert. Nu ştiu ce mănâncă acolo, 
cred că dacă am aduce una la noi, ar mânca până ar ex¬ 
ploda!” 

Ca şi în România, situaţia e diferită însă de la o zonă 
la alta. „La trei zile distanţă de Hamada am ajuns într-o 
zonă locuită de berberi, unde o familie formată din mamă, 
fiică şi băiat (soţul era la lucm în Europa) ne-a invitat la 
micul dejun - noi fiind paisprezece. A avut să ne dea la 
toţi să mâncăm pâine caldă (lipii de-ale lor), miere, ulei de 
măsline şi unt de arahide, toate naturale, făcute acasă. 
Sunt extraordinar de gustoase şi hrănitoare, nu se com¬ 
pară cu ce se găseşte în magazine!” 

Nu găseşti came de porc 

Aici, Relu este dependent de carnea de porc. „Am 
106 kg şi n-am crescut cu pătrunjel!” — mărturiseşte el. 

Când au plecat în Maroc, ştiind că acolo nu vor găsi aşa 
ceva, şi-au luat din ţară provizii de şuncă, „pentru a su¬ 
plini cererea de grăsimi a organismului”. Abia s-au atins 
însă de ea. „Căldura e prea mare şi nu simţi nevoia de 
astfel de alimente. In Siria nu am avut carne mai deloc. In 
schimb, am folosit modul lor tradiţional de a găti, cu vagi 
urme de miel în mâncare.” 


La bazar, preţuri pentru fiecare popor 

Preturile unor astfel de călătorii nu sunt mari — 
? 

expediţia în Siria a costat 7.000 de euro, pentm 8 oameni, 
trei săptămâni, din care 2.000 de euro feribotul peste Bos¬ 
for. Cazarea la trei stele costă 50 de dolari pentru patru 
camere duble, iar o masă la Damasc pentm opt costă 50 
de dolari, cu tot cu narghilele. Sunt însă zone cu riscuri 
speciale - de altfel, cu puţin înainte să plece în Siria avuse¬ 
seră loc două atentate. „Chiar şi directorul Centrului de 
Cercetare Oceanică din Siria avea o poză cu şeful 
Hezbollah în birou. Iar la bazar, au un preţ pentru 
americani, unul pentru europeni şi unul pentru localnici. 
Dar când cel care ne conducea a strigat: EisantcumimX am 
avut imediat preţurile cele mai mici.” 

Bogăţia e ceva relativ 

Primul lucru pe care l-a înţeles în călătorii este că 
pentru a putea trăi în acea parte de lume trebuie să îi cu¬ 
noşti tradiţiile şi cultura. Iar odată cu cunoaşterea, şi 
respectul vine de la sine. 

“Când am stat la kurzi, era să avem un conflict, din 
cauza unui dintre arheolog care băuse câteva beri şi l-a 
întrebat pe gazdă: Cât vrei să îţi dau pe toată proprietatea ta? 
Imediat vecinii s-au strâns acolo cu pari, şi am văzut cum 
arată şi un hanger. Unii din ai noştri l-au certat pe vinovat 
şi l-au scos afară, apoi au cerut iertare, dar discuţiile tot au 
durat trei ore. La ei, bogăţia e ceva relativ. Au casă din 
chirpici, dar au piscină cu apă termală în curte. Şi anul 
trecut, în Siria, când am rămas fără apă în plin deşert, am 
mers cu microbuzul să găsim ceva, iar unul de acolo ne-a 
dat de înţeles că «vin eu după amiază şi vă aduc, cu my 
trucky>. Pe la 8 seara, apare norul de praf în mijlocul deşer¬ 
tului, ne uităm, intr-adevăr venea un camion. Omul avea 
un Mercedes de 28 de tone, plin: Uite, v-am adus apă! Am 
luat câteva bidoane şi, ca să nu întrebăm cât costă, am zis: 
«Cum am putea să ne recompensăm?» Nu trebuie. «Dar 
măcar să suportăm preţul motorinei!» Nu. «Trebuie să 
facem cumva, totuşi!» Apa n-are preţ, aici. E sfântă, nu puteţi 
să mi-o plătiţi, ne-a zis şi a plecat. Abia am reuşit, până la 
urmă să-i aruncăm două pachete de spaghetti în cabină, ca 
să-i dăm ceva. Din păcate, cei care se întorc de acolo nu 
povestesc astfel de lucruri, ci doar că e mizerie şi că există 
unii fanatici”, observă Nica. 


20 ianuarie 2009 

In peşteri cu lilieci 


Parcul Naţional Piatra Craiului, renumit pentru 
peisajele sale montane de creastă, are, ascunse, frumuseţi 
la fel de spectaculoase. Pe perioada iernii, peşterile trebuie 
vizitate cu mare precauţie, pentru a nu pune în pericol 
speciile rare de lilieci existente în zonă. In cele mai impor¬ 
tante dintre ele, adăpostind colonii de hibernare şi 
maternitate, am fost împreună cu biospeologul Victor 
Gheorghiu, cercetător la Institutul de Biospeologie Emil 
Racoviţă, specialist în chiroptere, coordonatorul revistei 
Federaţiei Române de Chiropterologie. 

Până în capătul galeriei mergi ghemuit 

La Peştera Ursului se ajunge urcând pe drumul 
forestier spre Sătic, pornind din şoseaua Rucăr-Bran. Ne 
echipăm cu haine de iarnă - nu foarte groase -, cizme, 
lanterne şi niţel curaj. 

La intrare sunt scări - destul de vechi şi deloc sigure, 
putând fi acoperite de gheaţă. Se mai poate vedea şi digul 
zidit pentru a se crea înăuntru un lac artificial, pentru 
turnarea scenelor din filmul Cireş arii - în care personajele 
se plimbau cu barca în subteran. Lacul a fost format 


21 



ridicând apa cu o pompă, din râul care curge prin faţa 
intrării. 

Primele care atrag atenţia sunt formaţiunile de 
gheaţă spectaculoase de la intrare, care în anumite peri¬ 
oade ajung chiar foarte înalte. Ele nu se pot vedea şi în 
interior, unde temperatura e constantă şi gerul nu pă¬ 
trunde. 

Accesul e, în mod obişnuit, blocat cu un grilaj, 
construit în aşa fel încât să permită, totuşi, intrarea 
liliecilor. Acesta e vandalizat însă deseori de turiştii frus¬ 
traţi că se impune o limită curiozităţii lor. Pentru des¬ 
chiderea uşii se foloseşte chiar şi tractorul, cu care se trage 
de poartă cu cablurile - ne povesteşte un localnic. 

Peştera Ursului (sau „de la Colţul Surpat”), cu 
intrarea ei maiestuoasă şi interiorul sălbatic, are un 
potenţial turistic la fel de mare ca şi cea - mult mai cunos¬ 
cută - de la Dâmbovicioara, aflată nu departe. Totuşi, 
specialistul crede n-ar fi bine să se permită accesul decât 
pe traseele labirintice — care permit şi organizarea unui 
circuit -, în timp ce jumătatea din spate, bifurcată în două 
galerii, trebuie să rămână protejată de un grilaj. Şi, în plus, 
vizitarea să se poată face doar în perioada 
mai-septembrie. 

Cum intri, plafonul coboară ici şi colo în forme 
frumoase ca de candelabru, astfel că trebuie să te apleci 
pentru a putea avansa. Coridorul se lărgeşte apoi şi dă 
într-o sală mare — locul unde se găsesc cei mai mulţi lilieci. 
De aici, peştera se bifurcă în cele două galerii - una mai 
strâmtă, prin care se merge doar târâş, alta pe care se 
poate merge aplecat sau ghemuit. La capătul acesteia, se 
mai văd resturile de lemn ale unei armături — acum sursa 

de hrană a numeroaselor vietăţi microscopice care trăiesc 
în acest habitat. 

Nu e foarte frig: 8 grade la nivelul solului şi puţin 
mai cald mai sus. Evident, linişte, fără nici o adiere de 
vânt. Pe jos este umezeală şi, din loc în loc, pică din tavan, 
pe solul tare şi nisipos. Senzaţia este, totuşi, de apăsare şi, 
când ieşi la lumină, te simţi obosit şi flămând. 

Dacă te apropii, poţi trezi liliecii 

Cine are ochiul format poate descoperi imediat 
liliecii - o parte din ei ajung şi la intrare, când afară e mai 
cald. Majoritatea sunt însă în adâncul galeriilor. O parte 
hibernează în grupuri, unii chiar lipiţi între ei, în timp ce 
alţii stau singuri. Unii au aripile strânse pe lângă corp (se 
disting diferite specii: cu urechile mari, cu botul scurt 
etc.), alţii sunt înfăşuraţi în aripi cu totul şi li se mai văd 
doar gheruţele cu care se fixează de pereţi. Cei mai mulţi 
sunt sus, pe tavan, dar există şi o specie care preferă înălţi¬ 
mile mai mici, de circa 1,5 m, şi pe care ai putea să-i atingi 
cu mâna. Totuşi, când simt apropierea cuiva, încep să se 
clatine şi să se mişte din ce în ce mai tare sub aripile 
înfăşurătoare - chiar te sperii puţin - parcă ai trezi la viaţă 
un monstru. E vorba de animale insectivore, care nu atacă 
omul nici dacă sunt în pericol, ci doar se feresc - ne 
linişteşte speologul. 

Numărul exemplarelor din colonia de hibernare nu 
par a fi în scădere faţă de alţi ani, doar că sunt, parcă, mai 
mulţi VJmolophus (cei care dorm înveliţi în aripi), mai ob¬ 
servă. Urmele turismului necontrolat se văd peste tot: 

inscripţii gravate sau desenate cu graffiti şi, mai grav, 
torte. 


Şase bătăi de inimă pe minut 

Liliecii din peşteră nu îi aud foarte bine pe vizitatori 
şi nu mănâncă nimic. De toamna, când nu mai zboară nici 
o insectă, până primăvara, intră la hibernare şi au metabo¬ 
lismul redus la minimum, pentru că nu ştiu când se vor 
mai putea hrăni. Respiră o dată la 70-80 secunde, iar inima 
le bate de 6-7 ori pe minut — în timp ce ritmul normal 
ajunge, în zbor, şi la 400 bătăi pe minut. 

Sursa energiei lor, grăsimea, este drămuită până la 
primăvară, când apar primele gâze. Dacă îi deranjezi 
acum, prin atingere sau făcând fum, ei se trezesc şi intră în 
alertă - e ca şi când le-ar fi luat foc casa. Se mai trezesc 
singuri din când în când, pentru unele necesităţi, şi revin 
la hibernare în circa trei ore. Dar dacă sunt treziti de- 
geaba, revenirea la metabolismul normal poate dura şi 
20-30 de ore. Până reuşesc să se culce la loc, consumă 
energie preţioasă şi unii mor de foame şi nu mai intră în 
primăvară. Atunci când vine un moment cu vreme mai 
caldă, pot să iasă afară să îşi caute alt loc - căci au în 
memorie şi alte adăposturi. Dacă sunt deranjaţi astfel 
vara, în perioada de maternitate, femelele îşi abandonează 
puii. 

Atunci când cercetătorii iau câte un exemplar pen¬ 
tru studii, folosesc un băţ telescopic cu un săculeţ în vârf 
- altfel, dacă l-ar da jos, s-ar lovi de sol, fiindcă doarme şi 
nu apucă să zboare. 

O mulţime de peşteri în apropiere 

In vecinătatea Peşterii Ursului mai sunt şi alte peş¬ 
teri care pot fi văzute - la unele se ajunge însă greu. Spre 
Peştera Bursucului, care avea chiar şi o trecere spre 
Ursului (colmatată acum) se urcă pe o pantă abruptă. Iar 
de lângă Peştera Lupului, dr. Gheorghiu era să cadă odată 
în gol, de la 40 metri înălţime. La nivelul şoselei există 
două peşteri-tunel: una artificială, lungă de 40 metri, alta 
naturală şi mai ferită, peste râu, de 150 metri. Peşterile au 
diverse denumiri, care vorbesc despre prezenţa animale¬ 
lor în ele — chiar se mai găsesc uneori în interior vulpi, 
câini, şoricei, vidre sau schelete de urs ori de lup (rare 
acum, din cauza braconajului). Altele poartă nume de 
animale domestice, pentru că vacile sau caii se adăposteau 
acolo vara, pe căldură. Dacă în Munţii Apuseni există peş¬ 
teri de până la 40 km lungime (ca Peştera Vântului), în 
Piatra Craiului, ele nu sunt foarte lungi; aici se găseşte, 
totuşi, al doilea aven ca adâncime din ţară (520 metri), în 
care a şi murit, de altfel, un vizitator. 

Liliecii de Dâmbovicioara dorm printre turişti 

Pe drumul spre Peştera Dâmbovicioara, accesul se 
face cu plată (1 leu). Totuşi, peisajul superb al Cheilor 
Dâmbovicioarei este stricat de mulţimea de bidoane arun- 
cate peste tot. Cei de la intrarea peşterii (unde se mai 
plătesc 5 lei pentru adulţi şi 2,5 lei pentru copii) ne-au 
spus că mizeria ar fi strânsă, totuşi, cu tractorul de două 
ori pe săptămână, dar tot nu se cunoaşte, şi e nevoie de 
cineva care să stea de pază. 

Spre deosebire de Peştera Ursului, Peştera 
Dâmbovicioarei are un aspect îmbunătăţit - luminată, cu 
drum amenajat şi punte metalică -, astfel ca nimic să nu te 
descurajeze să intri. Pentru cine a văzut rar peşteri e 
suficient şi aşa, dar pentru cei mai curioşi este puţin, mai 
ales că o parte destul de mare este închisă deja, pentru 
protecţia coloniei de lilieci. „Mi se pare că arată urât cu 
aceste fierătanii în ea, chiar dacă în multe peşteri din Occi¬ 
dent am văzut sistemul cu punţi, care protejează fauna de 
pe jos. Zona este amenajată în cadrul unui proiect câştigat 
de şeful al administraţiei Parcului”, ne spune Gheorghiu. 

Liliecii stau dincolo de grilaj, şi chiar din dreptul lui 
încep să se vadă deasupra urmele cantonării lor: murdărie 
neagră pe tavan, de la urină, iar pe jos, guano. Prin zona 
circulată trec seara, când nu îi vede nimeni. Am găsit, to¬ 
tuşi, câţiva lilieci, izolaţi, chiar şi în zona luminată şi intens 
vizitată de turişti. 

Actualul sistem de iluminare este depăşit, de aceea 
urmează să fie modernizat. El a creat, în apropierea 
becurilor, straturi de muşchi de două degete, ceea ce 
aduce altă faună, dezechilibrând ecosistemul. Vor fi puse 
becuri colorate, care să nu permită fotosinteza, să nu de- 
gaje căldură, iar ele se vor aprinde printr-un sistem de 
senzori, numai când trec turiştii. 

La ieşirea din peşteră, vizitatorii pot lua masa la bu¬ 
fet şi se pot plimba pe Chei - o zonă cunoscută de prome¬ 
nadă încă din timpul lui Carol al II-lea (cel care a construit 
băncile care pot fi văzute şi acum), după care pot continua 
parcursul până la Brusturet — intrat în circuitul turistic tot 
în acea perioadă. In apropierea peşterii, localnicii oferă şi 
cazare. Un preţ orientativ pentru vară este de 20 de lei de 

persoană, iar pentru dejun sau alte condiţii, gazdele asi¬ 
gură că „se înţeleg” cu clienţii. 

Fără protecţie, peşterile sunt distruse 

Mai sus pe şoseaua spre Bran, lângă satul Peştera, se 
află Peştera Liliecilor, care găzduieşte singura colonie de 
maternitate a liliecilor cunoscută în Piatra Craiului. 
Aceasta se află pe o galerie îngustă şi greu accesibilă, în 
timp ce restul peşterii este un loc ideal pentru hibernare. 
Locul nu e deloc protejat împotriva turiştilor, ba chiar 
aceştia sunt îndrumaţi aici printr-un indicator, dar 
specialiştii doresc ca, pe viitor, ea intrarea să fie blocată cu 
un grilaj, care să permită numai accesul liliecilor. Măsura 
ar putea fi frustrantă pentru turişti, de aceea mai există şi 
varianta lăsării unui spaţiu pentru un circuit — asemănător 
celui propus pentru Peştera Ursului — sau cea a unui cus¬ 
tode însoţitor. 

Chiar în gura peşterii, am găsit vatra unui foc mare, 
făcut recent, iar în interior se puteau vedea resturi de 
torţe. Cum era de aşteptat, numărul liliecilor era mult mai 
mic ca de obicei: în loc de sute, am găsit câteva zeci. In 
fund am întâlnit şi unul treaz — doar ni s-a părut că îl ve¬ 
dem o fracţiune de secundă, ca pe o umbră, fără nici un 
zgomot. Urmele de pe pereţi şi excrementele din galerie 
arătau că fuseseră mult mai mulţi. 

Peştera are câteva treceri joase, iar pe jos e un fel de 
nămol sau argilă, calcar degradat amestecat cu guano. Apa 
infiltrată în pământ aduce în peşteră solul pe care îl di¬ 
zolvă, prin canalele de perforaţie, iar apele freatice se în¬ 
carcă şi ele cu pământ şi cară, la rândul lor, depuneri 

aluvionare. Aşa se face că nu poţi circula fără cizme de 
cauciuc. 

Turiştii pătrund, totuşi, până unde pot. Auzim şi noi 
un grup - chiar ne-a trecut prin cap să le tragem o sperie¬ 
tură, venind din fundul peşterii. Spre ieşire, am găsit o 
pungă de plastic pe care o aruncaseră, dar tinerii (veniţi 
tocmai din Constanţa) n-au recunoscut. „Am trecut cu 
maşina şi am văzut indicatorul. Am mai şi fost pe aici”, 
ne-au spus ei. 

Săpăturile arheologice au arătat că Peştera Liliecilor 
a fost locuită încă din Epoca Pietrei, fiind folosită ca 
adăpost până în Epoca Feudală. La intrare, se află un zid 
de apărare datând de atunci, dar care acum e distrus de 
turiştii care iau din el pietre pentru vatra focului. 

Nu intră în păr 

Azi, când suprafeţele împădurite au scăzut mult şi 
nu mai sunt atâţia copaci cu scorburi, protejarea coloniei 
de maternitate cu atât mai importantă pentru 
supravieţuirea liliecilor, mai ales a speciilor protejate. Din 
păcate, pe lângă focul şi zgomotele turiştilor, bietele 
mamifere zburătoare au de suferit şi din cauza copiilor 
ignoranţi din zonă, care îi vânează cu praştia, la ieşire, 
pentru că ar fi „animale rele”. 

In ciuda trăsăturilor fizice care au sugerat multora 
asocierea cu simboluri nefaste, ele sunt, totuşi, la fel de 
nevinovate ca şi pisicile negre, de pildă. Liliecilor a înce¬ 
put să li se dea atenţia cuvenită de când Emil Racoviţă a 
inventat o nouă ştiinţă, biospeologia, cea care cercetează 
viaţa peşterilor. Victor Gheorghiu, unul dintre cei mai 

importanţi biospeologi şi chiropterologi, nu numai că nu 
are nici un fel de repulsie pentru ele, dar chiar i se par 
drăguţe. „Cum să fie urâţi liliecii? Depinde cum îi priveşti! 
Urâţenia este relativă, se raportează la ceva. Mie unuia mi 
se par foarte drăgălaşi şi nostimi, când îi văd cum mi se 
urcă pe deget, cu ochişorii lor mici şi mişcă din urechile 
alea mari, blegi şi haioase. E o poveste falsă că ar intra în 
păr. Nu intră niciodată. Am fost în spaţii cu zece mii de 
lilieci într-o cameră. Nu mi-a intrat în păr nici unul. In 
gură, da, adică m-au lovit, că nu puteau intra, cu aripile 
desfăcute. Din cele 1 000 de specii de lilieci din lume, 
numai trei din Mexic şi Brazilia sunt vampiri. Dar cei mai 
mari, din pădurea tropicală, care ajung la o anvergură a 
aripilor de 2 m şi greutate de 1,5 kg, sunt fructivori, iar 
localnicii chiar îi gătesc la proţap. Rolul liliecilor este 
foarte important şi în polenizare - la unele plante o fac 
doar ei, iar dacă ar dispărea, circa o treime din pădurea 
tropicală ar dispărea odată cu ei. La noi, dacă scade numă¬ 
rul lor (deja a scăzut, din cauza defrişărilor), creşte 
numărul de insecte dăunătoare şi omizi. Dacă stau atâr¬ 
naţi cu capul în jos, e pentru că nu au pe ce sta acolo, e 
singura poziţie comodă pentru ei. Folosesc pentru agăţare 
un tendon inelar din gheare, care după ce se cuplează îi 
susţine fără a mai face efort. Şi când mor rămân la fel, 
atârnaţi. Dacă atmosfera e umedă, sunt devoraţi de fauna, 
de larvele de acolo. Dacă e uscată, ei se usucă”, ne-a expli¬ 
cat chiropterologul. 

4 zile, rătăcit în subteran 


Cel mai neplăcut lucru într-o galerie subterană este 
focul. „Dacă se face la intrare, fumul este dus înăuntru de 
curenţii de aer bidirecţionali cald-rece. Când vrei să scoţi 
pe cineva afară din peşteră, aşa faci. Chiar şi pe mine m-au 
scos odată aşa, cu porumb ars, nişte localnici din Mehe¬ 
dinţi, care se gândeau că intrasem în peşteră să le iau o 
comoară de aur pe care o căutau ei.” 

In subteran, poţi avea şi alte surprize. „Un coleg a 
închis odată o peşteră de pe Valea Cernii ca să o protejeze, 
iar alţii, ca să pătrundă, au dinamitat intrarea. El, neştiind, 
a intrat în peşteră pe altă intrare. In urma exploziei, unii 
bolovani deveniseră instabili, iar când a trecut pe lângă ei, 
au venit peste el. A reuşit cu greu să se extragă de acolo”, 
povesteşte Victor Gheorghiu, care a păţit ceva şi mai urât. 
„La Limanu, lângă Mangalia, e o peşteră labirintică, 
împărţită în trei sectoare, între care se trece târâş, prin 
nişte găuri foarte strâmte. In general, ca speolog trebuie să 
ai memorie, să ţii minte de câte ori ai luat-o la stânga sau la 
dreapta, că o trecere a fost cu mocirlă etc. Trebuie să te 
uiţi şi mereu în urmă, ca să reţii forma trecerii, altfel o ştii 
doar cum arată imaginea la dus. Eu, când am intrat, nu 
m-am uitat înapoi şi când m-am întors nu mai încăpeam 
prin nici o gaură. Am stat patru zile acolo. Era chiar îna¬ 
inte de Crăciun şi nimeni nu venea după mine. Aveam 10 
baterii şi o lanternă americană, cu bec care consuma pu¬ 
ţin. Am consumat şase baterii, pentru că o stingeam când 
mă opream şi când dormeam. Mai aveam şi o lampă cu 
carbid, dar nu am putut-o folosi, că i-am băut apa pentru 
carbid.” 

Norocul său a fost chiar acea apă, pentru că în afară 
de ea nu mai avea decât un litru de ceai şi nimic de mân¬ 
care. Oricum, a slăbit 9 kg, mai ales că era şi foarte frig. 
„Am dârdâit de îmi clănţăneau dinţii. Pe acolo te şi târâi 
mult, iar pe jos era un fel de praf. Am găsit eu ceva de 
metal să sap, să mai lărgesc, ca să mă pot târî mai bine. 
M-am ghidat după curenţii de aer şi am încercat de 
trei-patru ori, dar găseam două alte ieşiri, care erau prea 
mici. Vedeam prin ele că afară începuse să ningă, dar nu 
puteam ieşi. Nici nu aveam dălţi la mine, că nu te gândeşti 
că ţi se întâmplă aşa ceva, să umbli cu ele”, spune, amuzat 
acum, speologul, care nu preferă, pentru siguranţă, să 
meargă la studii şi măsurători cu grupul. „Mie nu mi-e 
urât înăuntru, pentru că am aceste preocupări şi intru 
motivat. Te obişnuieşti şi chiar îţi place mai mult singur, te 
deranjează la observaţii să fii cu alţii: unul şi-a terminat 
treaba şi vrea să plece, altul poate să calce un animal, un 
gândac, o muscă. Pot fi chiar specii noi pentru ştiinţă, care 
s-au adaptat în acel mediu”, se justifică biologul, el însuşi 
descoperitor al mai multor specii noi. 


3 martie 2008 

Drumul cel mai simplu spre 
Vârful Moldoveanu. Partea I 


Către acoperişul României, Vârful Moldoveanu, am 
ales calea cea mai scurtă, scopul fiind de ajunge, măcar 
pentru puţin timp, cel mai înalt român. Am purces deci, 
împreună cu un fotoreporter - care s-a încumetat să şi 
conducă pe un drum imposibil. De asemenea, am fost 
acompaniat de şeful formaţiei Salvamont Nucşoara, 
Valentin Retevoi, şi de adjunctul său, şeful de echipă 
Constantin Berevoianu. 


Atracţie pentru „fripturişti" 

Dinspre Piteşti, spre Moldoveanu se ajunge prin 
Nucşoara. Urci pe valea Râului Doamnei, care separă 
masivul Iezer de masivul Făgăraş, iar mai sus, unde firul 
râului se desparte în două pâraie - Zârna şi Valea Rea -, o 
apuci pe Valea Rea. 

Din punctul nostm de vedere, zona e o comoară 
turistică neexploatată. Cei doi salvamontişti însă, adevă¬ 
raţi iubitori de munte, se bucură că frumuseţea nobilă a 
înălţimilor nu e, încă, profanată de mai mulţi intruşi. „Cu 
mersul pe munte nu se compară nimic. Dar la modă este 
acum clubismul acesta: să stai în club, în fum, nici măcar 

să dansezi acolo. Nu mai urcă pe munte nici cei care lo¬ 
cuiesc aproape de el”, observă Berevoianu. 

Locurile la pensiunile din Nucşoara, destul de pu¬ 
ţine, se ocupă vara, când, în week-end-uri. Valea Rea se 
umple de turişti. „Noi le spunem fripturişti, pentm că vin 
la munte să asculte manele şi să mănânce friptură. Am 
observat că, în general, cine ascultă manele nu e nici 
echipat pentru munte. Manelele şi gunoaiele arată cât e de 
dezvoltat turismul, dar e bine că la noi încă nu le avem aşa 
de mult”, se bucură Retevoi. 

Există şi „fripturişti” care se întorc: unii vin în fie¬ 
care an de la Craiova cu autobuzul şi stau o săptă- 
mână-două la corturi. „Dacă le spunem, îşi ridică gunoa¬ 
iele, dar le aruncă în şanţ puţin mai încolo, unde nu îi vede 
nimeni. Intr-un fel, e bine că traseele sunt mai lungi decât 
în alte părţi şi nu oricine se avântă pe ele. Unii turişti sunt 
mai echipaţi decât noi, dar bocancii nu te duc singuri... Iar 
cei care vin aşa de pregătiţi ne dau nouă de lucru”, se 
plâng oamenii muntelui, arătându-ne din loc în loc, pe 
traseu, gunoaie aruncate - „reclame” la bere sau ţigări, 
cum le spun ei. 


Patrulare pe 50 km 2 

De cum ajungi în zonă, aeml tare, curat şi răcoros îţi 
umple plămânii cu un minunat miros de fâneaţă. Peisajul 
te face praf... uneori chiar la propriu! Zilele trecute, un 
polonez, ajuns singur pe Vârful Moldoveanu, a vmt să 
facă o poză şi, cu aparatul la ochi, a făcut un pas în spate, 
să încadreze panorama. A căzut 500 m şi a fost o minune 

că a scăpat cu viaţă. Cu coastele rupte şi cu capul spart s-a 
târât, plin de sânge, trei zile până când a fost găsit. El s-a 
declarat apoi nemulţumit de reacţia lentă a salvamontişti- 
lor, dar aceştia nu se simt vinovaţi, fiindcă nu au fost 
informaţi de traseul lui. Cu ocazia dmmului nostm, se vor 
uita, totuşi, şi după cortul şi camera lui video lăsate pe 
munte - aşa cum li s-a cerut de către Ambasada Poloniei. 
S-a întâmplat însă, în alte dăţi, ca salvamontiştii să moară 
pentru o pereche de schiuri pierdute de un turist — chiar 
aproape, la Bâlea Lac. 

La Salvamont, instituţie vitală pentru turismul 
montan, se lucrează mai mult din pasiune, chiar dacă e o 
meserie care presupune multe sacrificii. Indiferent de oră 
şi de vreme, membrii formaţiei trebuie să răspundă de 
urgenţă apelurilor, să scoată din prăpăstii şi să care la vale 
nu doar turişti ghinionişti, ci şi persoane inconştiente, 
care pleacă neechipate în locurile cele mai periculoase. In 
plus, trebuie să asigure patrulări preventive pe o suprafaţă 
imensă. Pentru cei 7 oameni de la Salvamont Nucşoara 
aria de patrulare e mare cam cât tot Masivul Bucegi, pe 
care îl acoperă 100 de oameni. Zona Vâl- 
san-Moldoveanu-Iezer are o suprafaţă de circa 50 km 2 , iar 
salvamontiştii fac chiar şi 50 km pe munte într-o zi. 

Salvamontiştii nucşoreni au 13 ani vechime, şi 
practică şi alte meserii. Constantin Berevoianu este 
profesor de Istorie, iar şeful de formaţie, Valentin 
Retevoi, e tot profesor, dar de Religie. Au şi aceeaşi 
vârstă, 35 de ani, şi cred că profesiile lor se împacă foarte 
bine, dat fiind că, de regulă, accidentele au loc în perioada 
vacanţelor, iar - observ eu - tactul lor pedagogic le e de 
mare ajutor în relaţia cu turiştii. 

Oameni găsiţi cu viermi în gură 


O zi de salvare, inclusiv cea în care se salvează un 
om, se plăteşte cu 16 lei - atât valorează viaţa unui turist! 
„Intr-adevăr, se speculează pasiunea noastră. De fapt, noi 
ştim ce se întâmplă pe munte şi ne-am fi dus oricum să 
salvăm, dacă ni s-ar fi cerut.” 

Nu toţi pot fi salvaţi, însă. „Când i-a luat avalanşa pe 
acei alpinişti, acum câţiva ani, noi i-am găsit. Am dat cu 
lopata şi am găsit creieml unuia. El era mai la vale. De 
obicei, dacă dispare cineva şi nu îl găseşti timp de şapte 
zile, nu mai ai speranţe. Poţi să nu îl găseşti deloc, că îl 
mănâncă vulpile, mistreţii etc. Odată am găsit doar o 
cizmă cu un picior în ea.” 

Dotarea salvatorilor montani este invers proporţio¬ 
nală cu curajul lor. Toţi cei şapte membri ai echipei de la 
Nucşoara au o singură cască, pe care o folosesc cu rândul. 
Pentru că nu puteau fi admişi altfel, la examen au mers cu 
o cască de motociclist, spre hazul examinatorilor şi al al¬ 
tor colegi din ţară. Nici alte echipamente nu le ajung: au 
numai două perechi de schiuri şi doar trei hamuri. Dese¬ 
ori, trebuie să plece la intervenţii cu maşina proprie, pe 
drumul imposibil de pe Valea Rea, în condiţiile în care 
chiar şi un minut poate conta pentru salvarea unor vieţi. 
Ba uneori, trebuie să se certe cu muncitorii forestieri, care 
altfel nu îi ajută să treacă, atunci când drumul este blocat 
de copacii căzuţi. 

După ce că sunt plătiţi prost, ei trebuie să îndepli¬ 
nească şi o mulţime de condiţii şi să dea nenumărate 
examene, pe care le trec însă cu conştiinciozitate. Trebuie 

să urmeze şcoli de iarnă şi de vară, apoi, dacă iau calificati¬ 
vul „bine” la ambele, după examinarea cunoştinţelor 
teoretice pot obţine atestatul, care se reînnoieşte la 3 ani. 

In prezent, au un singur pierdut în munţi pe care nu 
l-au găsit - un muncitor forestier care spunea că are vede¬ 
nii cum că se înalţă copacul cu el şi apoi a dispărut. „L-am 
găsit pe unul şi cu viermi în gură - un cioban beat, căzut. 
Nici cei de la IML nu l-au luat - că era şi mai gras. Cu 
morţii este mai uşor, îi duci în spate ca pe sac, dar acela a 
fost tare greu. Cu răniţii este mai dificil: îi ducem patru cu 
targa, dar ei ţipă şi n-ai cum să-i aduci prea lin pe aici. Am 
făcut cursuri cu SMURD doar pentru primul ajutor. Obli¬ 
gaţia noastră este să îi scoatem până în locul de unde îi 
poate lua maşina.” 


Salvamontiştii dorm şi în apă 

Pentru cazurile deosebite se apelează şi la elicopte¬ 
rul Salvamontului de la Braşov. Deşi costă 600 euro/oră, 
acesta e ocupat uneori cu alarme false. Acum doi ani, de 
Crăciun, un nepot al şefului Salvamont Sibiu a sunat la 
112, anunţând că e un accidentat pe Valea Rea şi că un 
prieten de-al lui are fractură deschisă. Nici nu era pe 
munte, ci doar voia să îi şicaneze pe cei de la Victoria. A 
fost dezamăgit să afle că alarma a ajuns la altă formaţie. 
Ştiind bine zona, a dat toate detaliile şi a fost crezut şi, 
pentru a scuti un drum de 20 de ore, s-a plătit 800 de euro 
pentru elicopter. 

In anii 70, exista şi un refugiu în căldarea superioară 
a Văii Rele, dar acela a fost luat de avalanşă - resturile de 

fiare contorsionate se mai văd şi azi. S-a refăcut un alt 
refugiu, de pe culme, în apropiere de Vârful Viştea, însă 
salvamontiştii au mare nevoie de unul de bază, la capătul 
drumului forestier. Construcţia ar costa circa 50 000 de 
lei, pentm două camere cu priciuri pentru turişti, vatră ca 
pentru şemineu, şi dotări pentru primul ajutor. „Acolo am 
putea lăsa echipamentul greu şi un om cu care să 
comunicăm prin staţie. In caz de accidente, timpul de 
intervenţie s-ar reduce, iar condiţiile ar fi altele. De multe 
ori, atunci când plouă, noi venim jos fleaşcă, iar în corturi 
dormim, practic, în apă”, ne mai spun cei doi. 

Cum se fac marcajele 

Potecile de munte sunt făcute de oile care, în pe¬ 
rioada verii, fac traseele zilnic. De obicei, animalul alege 
drumul cel mai bun şi curbele de nivel cele mai avanta¬ 
joase. Marcajele se fac tot pe aceste trasee cele mai 
accesibile. Primul se face traseul de creastă, după care 
racordurile spre Nord şi spre Sud, de obicei pe coama 
unui interfluviu, între două râuri sau pe valea unui râu. 
Semnele se pun în aşa fel încât să fie vizibile şi acolo unde 
nu mai ai repere. „Dacă ai luat direcţia, trebuie să-l vezi fie 
pe dreapta, fie pe stânga.” Uneori, lângă semn, e indicată 
şi direcţia de mers. O vreme, s-au folosit stâlpi de tablă, 
dar cu timpul, fie au fost luaţi de ciobani, fie au fost suciţi, 
ca să deruteze turiştii. Acum, marcajele se fac doar pe 
stânci. Tot salvamontişti se ocupă şi de ele: folosesc 
vopsea obişnuită şi le reînnoiesc la 3-4 ani. 

Unele au fost făcute, totuşi, de elevii piteşteni de la 
Colegiul Brătianu. „Dar poţi să vii cu elevii pe aici, nu e 

prea riscant?”, îl întreb pe Berevoianu. „Poţi, dar trebuie 
să-i ţii în frâu, să nu se îndepărteze. Iar înainte, trebuie sa 
asculţi prognoza şi să nu te aventurezi când nu e vreme 
bună. Când apar semne de ploaie, nu stai în vârf, ci te laşi 
spre vale, să nu trăsnească”, ne lămureşte. 

Cântă precum partizanii 

Pe salvamontişti îi frământă o dilemă: cine sunt mai 
„adevăraţi” montagnarzi, localnicii sau orăşenii? Lui 
Retevoi, pretenţia orăşenilor i se pare absurdă: „E ca şi 
cum m-aş face eu salvamar, doar pentru că ştiu să înot. 
Noi am copilărit aici, ştim toate traseele.” Echilibrul celor 
care sunt acasă pe munte, şi pasiunea poate mai adâncă a 
orăşenilor susţin, totuşi, acelaşi eroism nerăsplătit îndea¬ 
juns. 

Nucşorenii au de partea lor şi sprijinul moral al unei 
adevărate tradiţii a supravieţuirii pe munte. In vremurile 
grele, vitejii satului s-au retras întotdeauna în munţi, iar 
zona e presărată cu semne ale luptei lor. Localnicii 
povestesc fascinaţi despre operaţiile pe viu pe care şi le 
făceau partizanii cu briceagul unul altuia, despre mămăliga 
din mălai cu coji de brad pe care o mâncau cu porţia, sau 
despre cojile de brad simple cu care s-au hrănit zece ani, 
cât a durat Rezistenţa. Salvamontistul şef este chiar 
nepotul unuia dintre persecutaţi. „Dacă aş fi trăit atunci, 
aş fi fost şi eu partizan”, ne asigură Valentin Retevoi, apoi 
cântă: „Drag mi-e mie să stau vara/In munţii de la 
Nucşoara/Trei zile şi-o săptămână/Să nu las bâta din 
mână/Măi, măi!” 

43 km de gropi, cu Tico 


Urcuşul spre Vârful Moldoveanu începe, practic, cu 
drumul forestier de la Nucşoara la Stâna lui Burnei, pe 
Valea Rea. Laşi în urmă, pe rând. Cabana Săgeata, Cabana 
Miorari, Lacul Baciu şi fostul punct meteo, acum devastat 
- aici, când se fură de la cabanele nelocuite, se începe cu 
tabla, apoi se dezmembrează tot, cărămidă cu cărămidă. 

Din cauza exploatărilor forestiere intensive, acum 
sunt avalanşe şi în locuri în care nu au mai fost niciodată. 
Şi numele de „Valea Rea” vine, cel mai probabil, de la 
faptul că, pe panta abruptă, numeroşii bolovani prăbuşiţi 
de avalanşe, băteau copitele oilor. De aceea, în trecut, 
oamenii preferau să meargă pe plaiuri, adică pe coamele 
munţilor. Lucrătorii forestieri trebuie să se ocupe şi de 
întreţinerea drumului, şi de îndepărtarea bolovanilor că¬ 
zuţi, dar nivelează cu buldozerele doar o dată, în 
mai-iunie, după care îl repară o dată, prin iarnă, după vreo 
viitură — ni se spune. 

Din cei 43 de km ai drumului, doar o porţiune de 
10-20 km, folosită şi pentm un trasee de raliu, este cât de 
cât circulabilă. Restul a fost o adevărată provocare pentru 
un Tico încărcat cu patm oameni şi bagaje. In câteva lo¬ 
curi, a trebuit să ne dăm jos ca să putem înainta cu maşina. 

După 2 ore pe acest drum, ajungem, pe la 9,20, la 
Stâna lui Burnei, o căsuţă de lemn părăsită, în mijlocul 
unei pustietăţi - o vale adâncă. Mâncăm şi ne fotografiem, 
până la 9,50. Alegem apoi drumul cel mai scurt spre vârf: 
pe firul apei. Aveam să ne întoarcem la 18,15, deci după 7 
ore şi jumătate de mers. 

Dacă simţi o gheară în piept, cobori 


Cea mai bună perioadă pentru drumeţiile montane 
este acum, la începutul lui octombrie. Oile au coborât de 
pe munte din 15 septembrie — unele chiar mai devreme — 
şi poţi vedea capre negre şi alte animale sălbatice, iar pe 
trasee nu trebuie să ocoleşti câinii ciobăneşti. 

Salvamontiştii mai găsesc pe zăpadă urme ale turişti¬ 
lor chiar şi iarna, însă cei care se aventurează atunci sunt 
doar alpiniştii antrenaţi. Totuşi, nu e cu mult mai greu să 
urci în sezonul rece. Dacă nu e pericol de avalanşă, cu 
colţarii poţi merge pe zăpada tare ca pe asfalt. 

Prima pe care o laşi în dreapta este spectaculoasa 
Cascadă a Zbuciumatului - un fir de apă care vine de la 
lacul Galbena şi pe care amatorii de sporturi extreme pot 
face, iarna, căţărări pe gheaţă. Traseul e marcat cu 
triunghiul roşu, pe stâncile de lângă pârâiaşul Valea Rea, 
izvoml superior al Râului Doamnei, care îşi are originea la 
cea mai mare altitudine, 2 350 m, în iezerul Triunghiular — 
cel către care ne îndreptăm. 

Ca turist, pe munte nu trebuie să-ţi fie mşine să faci 
pauze. Atunci când începi să urci, ţi se înfundă urechile, 
pentru că presiunea scade. La cei nepregătiţi pentru acest 
efort în aeml rarefiat şi la cei cu probleme cardiace, poate 
apărea o senzaţie de jenă în piept, ca o greutate sau o 
gheară. In acest caz, e mai bine să coboare, decât să rişte 
un stop cardiac. Când eşti epuizat şi e frig, principala grijă 
trebuie să fie să nu te ia somnul, pentru că poţi muri mult 
mai uşor de frig decât de epuizare. Salvamontiştii sunt, de 
altfel, impresionaţi rezistenţa în condiţii grele a 

organismului uman, pe care au constatat-o în misiunile lor 
de salvare. 

Rezistenta oamenilor la efort susţinut e însă diferită. 
Când sunt întrebaţi de alţi drumeţi cum e drumul acolo de 
unde vin, salvamontiştii au tentaţia să răspundă: „E 
uşor!”, fiindcă că au antrenament. „Dincoace, e crunt!”, 
spun aceia. Dar după ce se petrec şi observă, că era, de 
fapt, floare la ureche, oamenii muntelui se gândesc 
îngrijoraţi ce vor păţi mai departe drumeţii cărora li se 
pămse crunt traseul până la ei... 

Primul urcuş, 400 m 

Dmmul spre Moldoveanu presupune urcuşul pe 
căldarea inferioară a Văii Rele, apoi o porţiune lejeră pe 
un platou, în căldarea superioară, după care urcuşul final, 
pe masivul propriu-zis. Colegul fotoreporter abando¬ 
nează însă la jumătatea primei pante. Nu insistăm să vină 
cu noi mai sus - nu poţi forţa fizicul altuia. Nea Tudor se 
scuză, apoi o ia în jos şi ajunge repede în vale, unde abia îl 
mai vedem, mic ca o furnică. Salvamontiştii au însă, pe 
lângă picioare sprintene ca de căprioare, ochi ca de vultur 
cu care văd dintr-o privire unde se află turiştii pe munte - 
eu abia îi percep ca pe nişte punctuleţe insesizabile în zare, 
după ce îmi sunt arătaţi de mai multe ori. Peisajul 
spectaculos mă absoarbe cu totul. 

Până pe platou, se urcă o diferenţă de nivel de 3-400 
m, în sunetul cascadelor, pe o vale încadrată de versanţii 
numiţi Budurii Văii Rele: cel mic în stânga, cu Vârful 
Roşu, cel mare în dreapta, cu „mănăstirile Văii Rele” - 
vârfuri ca acoperişurile de mănăstire, care duc spre lacul 

Găleşescu şi spre vârful Hârtopul Ursului, „pe unde mai 
trece ursul, vara”, şi care, de departe, pare „moale”, dar în 
realitate e foarte dificil de urcat. 

In unele locuri, piatra Făgăraşului e roşie, conţinând 
fier (ca pe Vârful Roşu), în alte locuri bate spre galben, de 
unde şi numeroasele denumiri legate de această culoare. 
Format din şisturi cristaline - roci dure, care îi dau 
aspectul masiv -, relieful nu e foarte fragmentat pe văi. Pe 
Valea Rea creşte vegetaţie puţină: fâneaţă alpină şi cimbm 
de munte — un excelent condiment pentm friptură. 

Nu departe de platou, începe să se vadă, mic. Vârful 
Moldoveanu, la o distanţă ce pare imposibil de ajuns, 
undeva în zare. Ii dau încă o dată dreptate 
fotoreporterului, care a ajuns de mult la maşină şi care ne 
va aştepta 7 ore în pustietate cu uşa deschisă - ca să se 
poată refugia repede înăuntru dacă îşi face apariţia vreo 
fiară. 


3 octombrie 2007 

Drumul cel mai simplu spre 
Vârful Moldoveanu. Partea a Il-a 


La plecarea într-o asemenea de expediţie trebuie să 
ai un rucsăcel cu o gustare (pentru mâncat în vârf), două 
pulovere subţiri (cu care să poţi regla grosimea îmbrăcă¬ 
mintei), o haină de ploaie (de fapt de vânt - fiindcă pe 
munte nu te poţi apăra de ploaie), bocanci cu talpă ade¬ 
rentă, lanternă uşoară, fes subţire pe urechi, pantaloni de 
sport din material sintetic (care să nu absoarbă transpira¬ 
ţia, ci să o lase să se usuce de vânt) şi un băţ de schi. Băţul 
ne-a fost împrumutat chiar de şeful Serviciului Salvamont 
Argeş, Ion Sănduloiu, care ne-a dat şi informaţiile nece¬ 
sare, avertizându-ne, totuşi: „Cine pleacă pe munte o face 
pe răspunderea lui!” 

Platoul, ca un teren de fotbal 

Fesul şi puloverele sunt necesare (uneori, şi mănu¬ 
şile), chiar şi atunci când acasă sunt 20 de grade, pentru că 
sus pe munte sunt cu zece grade mai puţin. In Făgăraş, 
frig e de la -20 de grade încolo. Totuşi, temperaturile nu 
sunt atât de scăzute ca în depresiunile din Harghita, de 
pildă. 

Traseul ales de noi, cel mai scurt, nu e printre cele 
considerate periculoase, cu excepţia câtorva porţiuni în 
care trebuie să-ţi foloseşti şi mâinile pentm a putea urca. 
In afară de acesta, mai există două trasee din Nord, 
dinspre Victoria sau din Valea Sâmbetei, şi două din Sud, 
ambele pe Valea Buda. De asemenea, există şi traseul de 
creastă Est-Vest, care e însă mai greu şi durează 12-14 
ore. In unele locuri, se poate face popas, montând şi 
cortul pe vârful muntelui, de pildă la refugiul Viştea - 
chiar dacă în el miroase urât, cortul se poate pune alături. 

De jos, de la intrarea pe valea Râului Doamnei, nu 
mai e semnal până sus pe creastă. După ce urci pe lângă 
pârâiaşul Valea Rea (unul din cele două care formează 
Râul Doamnei) o diferenţă de nivel de circa 400 m, 
punctul de plecare, Stâna lui Burnei, abia se mai vede jos, 
în fundul Văii. Treptat începe să se vadă, în schimb, masi¬ 
vul Moldoveanu. 

Rămâi surprins să întâlneşti, totuşi, la acea altitu¬ 
dine, în căldarea superioară a Văii Rele, un platou imens, 
pe care s-ar putea face lejer un teren de fotbal, cu tot cu 
tribune. Platoul este brăzdat de traseul sinuos al unui pâ¬ 
râu cu o limpezime de cristal, din care poţi bea oricând cu 
încredere, apa fiind perfect curată. Peşti nu există, fiindcă 
sus în luncă se găsesc doar câteva lăculeţe de munte - 
iezere - care iarna îngheaţă complet, iar în căldarea 
inferioară a Văii, firul de apă urmează, spectaculos, mai 
multe cascade. Vegetaţia din jur e foarte săracă: pe unul 
din versanţi poţi vedea doi zimbri - brazi ce cresc singura¬ 
tici, la altitudine mare. 

în fiecare an, 1-2 ciobani „trântiţi" de urs 

In iulie, pe platou e, de obicei, zăpadă de 1 metru, iar 
în perioadele cu avalanşe, zona e foarte expusă. Mărturie 
stă refugiul ce exista cândva, undeva în centru, aproape de 
Masivul Moldoveanu, din care a mai rămas o grămadă de 
fiare contorsionate. In zonă nu mai există, deocamdată, 
decât refugiul de la Viştea, de pe creastă. Acela, fiind din 
beton şi refăcut cu numai doi ani în urmă, nu poate fi luat 
de avalanşă sau vânt, astfel că în interioml lui trebuie să fii 
atent doar la trăsnetele care pot intra pe uşă, după cum ne 
povestesc salvamontiştii. 

Undeva în lateral, pe platou se mai află un bordei, 
folosit până de curând de ciobanul care păştea oile în 
zonă. Astfel de adăposturi sunt ideale pentru cei surprinşi 
de ploaie. Dincolo de uşa închisă cu două zăvoare din cuie 
îndoite, găseşti o lanternă şi câteva baterii, o pungă de 
mălai, câteva vase şi o mătură improvizată dintr-o tufă 
uscată. Afară se află, acoperită cu un nailon, o stivă de 
lemne. In rest, câlţi de lână şi un puternic miros de oaie şi 
de brânză. 

In apropiere, un câine uitat de cioban stătea singur şi 
păzea, credincios stânei. Astfel de lucmri se întâmplă, şi 
uneori s-au găsit primăvara chiar şi oi rămase la munte de 
toamna, care supravieţuiseră mâncând ce găsiseră sub 
zăpadă. Pentru câini e greu să supravieţuiască, fiindcă nu 
au ce mânca. „Ii voi spune ciobanului şi va veni să îl ia, 
dacă este bun, pentru că are mare valoare. Câinii de stână 
stau lângă masă şi o păzesc, fără să se atingă de mâncare. 
Unii, deşi nu sunt foarte mari, nu doar latră ursul, ci şi 
muşcă din el. Vin roată, din toate părţile, şi îl pişcă de 

fund. Ca să scape, ursul aruncă cu pietre după ei, 
împingându-le cu ghearele”, ne spune şeful de echipă. 

Aflăm că în fiecare an salvatorii montani duc la spi¬ 
tal 1-2 ciobani „trântiţi de urs” (ursul îi ia în gură şi dă cu 
ei de pământ, apoi îi zgârie). In general, urşii nu atacă 
omul, ci intră în turmă şi „rup” două-trei oi. Nu sunt agre¬ 
sivi decât dacă sunt atacaţi când sunt „pe” animalul 
omorât şi îl mănâncă. Ca să-i îndepărtezi, poţi încerca să 
ţipi, să amnci cu pietre, dar, în general, când vezi ursul nu 
mai ai nici o reacţie, ci ţi se moaie genunchii. 

Ciobanii nu sunt dotaţi cu arme, pentru că oricum 
nu ar avea voie să împuşte vânatul, deşi poate nu le-ar 
strica măcar nişte pistoale cu gaze, cu care să facă zgomot. 
Unii îşi păstrează, pentm autoapărare, petarde de la 
Revelion. 

Atunci când ursul omoară oile, ciobanii trebuie să-i 
ducă stăpânului măcar urechile sfâşiate, pentru a justifica 
lipsa lor. La fel, când sunt trăsnite. „Intr-un an, nu departe 
de aici au fost trăsniţi şaizeci de miei. Mandatarul a venit, 
a văzut, apoi din ei s-a făcut pastramă. Dar se cunoaşte 
animalul trăsnit, pentru că din el nu se duce sângele, şi 
carnea e mai neagră.” 

Din loc în loc, cruci 

De pe platou se văd, din ce în ce mai bine, 
crăpăturile din munte, pe unde se scurge apa (scoci). 
Intr-o astfel de „scoacă” a coborât, în 1967, un neamţ, 
Franz Borner, după o floare-de-colţ. A căzut şi a murit, iar 
în locul respectiv de pe creastă a fost pusă o cruce. După 
scurt timp, cineva a furat plăcuţa de inox de pe ea. Apoi 

s-a furat şi crucea... Zona a rămas însă multă vreme 
cunoscută sub numele de „La crucea neamţului”. 

Pe munte mai găseşti, din loc în loc, astfel de cruci, 
unele cu mesaje care îţi dau de gândit, în genul: „A iubit 
muntele, şi muntele l-a luat”. „Dar eu nu iubesc muntele!” 
le vine să spună celor mai nehotărâţi. Printr-o astfel de 
scoacă trece şi izvorul Valea Rea, până la punctul conside¬ 
rat de plecare (deşi fire de apă curg şi de mai sus, chiar de 
sub Vârful Moldoveanu) al râului Doamnei: Lacul 
Moldoveanu, numit şi Iezerul Triunghiular. 

Nu e nevoie să vă luaţi apă pe Moldoveanu, ci doar 
sticle goale, pentm că, până aproape de vârf, veţi găsi cu 
siguranţă o apă mult mai bună. De la Iezerul Triunghiular 
te poţi aproviziona pentru restul traseului, dar dacă te 
întorci, cum am făcut noi, pe la Galbena, nu ai nevoie, 
pentru că ai la dispoziţie apă de izvor pe întreg traseul. 

Adâncimea maximă a Iezerului Triunghiular este de 
1 m. Apa e rece ca gheaţa, dar o poţi bea, dacă nu stai pe 
loc, ci eşti în plin efort. înainte, totuşi, e bine să te speli pe 
mâini şi pe faţă, pentm a-ţi răci venele - suntem sfătuiţi. 

Zăpada cu viermi 

înţelegi denumirea Iezerului Triunghiular abia când 
îi vezi forma perfectă de sus, la începutul urcuşului pe 
grohotiş. Următoarea ţintă este piscul Viştea Mare (2 
527 m) — unul din cele trei vârfuri de peste 2 500 m din 
zonă, alături de Dara (2 500 m), undeva în spate, şi, desi¬ 
gur, acoperişul ţării, Moldoveanu (2 544 m). 

Zgomotul izvomlui rămâne în urmă şi începe să nu 
se mai audă decât vântul. Nu mai poţi sta în tricou, ci 

trebuie să ai măcar o cămaşă groasă, chiar fiind încălzit de 
urcuş. Sus există, încă, locuri înzăpezite, ba chiar unele în 
care se suprapun două straturi de zăpadă - cea de anul 
acesta şi, dedesubt, mai negricios, omătul de anul trecut. 
Interesant e că aici zăpada veche face viermi, pentm că 
vara o specie de musculiţe depune în ea larve, din care ies 
nişte viermi mari, de 2 cm, cu capul roşu. 

Vederea culmilor te face să urci mai cu spor. Primul 
punct de pe traseul marcat de unde poţi să treci dincolo, 
în Ardeal, şi să cobori la Victoria, pe Valea Viştei, este 
„Fereastra” sau „Portiţa” Viştei, un loc mai jos de pe 
creastă. Priveliştea e fabuloasă: cu faţa spre Ardeal se văd 
în stânga Vârful Orzăneaua şi Şaua Orzănelei, iar în 
dreapta, majestuoasa Creastă a Gălăşescului Mare, un 
munte cu contururi drepte, care e şi mai impunător în 
culorile închise pe care le ia când este acoperit de câte un 
nor. In vale, se disting clar, chiar şi când nu e vizibilitate 
foarte bună, oraşele Victoria şi Făgăraş, iar norii abia se 
văd undeva departe, sub noi. 

Există şi nori mai înalţi, care se zăresc deasupra 
muntelui (deşi nu cu mult deasupra) în timp ce alţii sunt 
exact la aceeaşi altitudine şi acoperă dintr-o dată creasta, 
ca un fel de ceaţă mult mai deasă, pe care localnicii o nu¬ 
mesc „boaghe”. Această ceaţă - de fapt doar nor -, se lasă 
încet şi pe văile din apropiere. 

Următoarea „fereastră” (curmătură mai mică) sau 
loc de trecere spre Ardeal este la trei vârfuri distanţă spre 
est: „Fereastra Sâmbetei”. Aici e locul cel mai potrivit 
pentru a da un telefon, pentm că semnalul pe Orange este 
destul de bun. 

Singure pe munte 


Din Portiţa Viştei se continuă spre Vârful Viştea 
(sau Viştea Mare - deşi nu există şi „cea mică”) pe creastă, 
urmând marcajul, iar semnalul de telefonie dispare din 
nou. Tot Făgăraşul are un marcaj de creastă, de la Plaiul 
Foii la Turnu Roşu, pe Valea Oltului. Sus, liniştea e 
desăvârşită şi curenţii le permit corbilor şi şoimilor nesfâr¬ 
şite zboruri planate. Nu trebuie să te miri dacă la 2 500 
metri găseşti gândaci de Colorado, lăcuste şi fluturi de 
câmpie: sunt aduşi de vânt. 

Deja urcuşul devine mai greu, în stânga şi în dreapta 
se cască hăuri, aşa că trebuie să fii atent unde calci, pe 
cărarea foarte îngustă. Trebuie să te apuci şi cu mâinile de 
stâncile ascuţite ca nişte mânere şi modelate de vânturile 
aspre. Dacă te uiţi în jos, te ia ameţeala, şi e cel mai 
nepotrivit loc pentm asta. Portiţa Viştei este şi locul pe 
unde trec peste munţi păsările — mari sau mici. Intr-o 
fracţiune de secundă, simt un vâjâit puternic pe la ureche, 
ca un glonţ. Mă întorc: era o formaţie în W de şase 
porumbei voiajori, care, dacă m-ar fi lovit cu acea viteză, 
m-ar fi făcut KO şi m-ar fi aruncat în prăpastie. 

După un scurt popas la Vârful Viştea, se continuă 
drumul spre ţinta călătoriei, Vârful Moldoveanu, la 15 
minute de mers pe creastă. Pe acest drum ai destule şanse 
să găseşti alte gmpuri. Cel puţin unul ajunge pe vârf într-o 
zi, iar în zilele frumoase, peste zece. întâlnim şi noi doi 
bărbaţi şi o femeie, cărora salvamontiştii le oferă calen¬ 
dare promoţionale. 

In Vârful Moldoveanu dăm peste alte două fete, 
care tocmai plecau. Păreau românce, la prima vedere, dar 

una dintre ele avea în nas un cercel cam neobişnuit. Cea¬ 
laltă spune ceva în engleză. Le întreb, şi ne spun că sunt 
din Germania. Au venit de la Podraga şi vor să ajungă la 
Victoria. Sunt încântate să se întâlnească cu Mountain 
Rescue. Ne întreabă pe unde să o ia şi nu se sperie când aud 
că mai au de mers 6 ore pe drum abrupt. „Nu vă e frică, 
singure, într-o ţară străină, în mijlocul unui peisaj străin?” 
le mai întreb. Peisajul nu e străin. Piste munte, iar munţii sunt toţi 
la fel. , răspund curajoasele. „Dar trebuie să îl cunoşti”. II 
cunoaştem, ne-a explicat drumul un grup cu care ne-am întâlnit de 
două ori. „Dacă vine o furtună, că s-a anunţat ploaie 
mâine?” Măcar până poimâine să nu plouă... au spus, după 
care au plecat grăbite. Le-am urmărit cu privirea până au 
ajuns la refugiul Viştea, unde s-au oprit să-şi pună cortul, 
după care locul a fost acoperit de o ceaţă deasă, „boaghe”. 

Acoperişul României, lat cât un dormitor 

Muntele Moldoveanu poartă numele boierului care 
l-a avut în proprietate până la venirea comunismului. Un 
urmaş al lui, învăţător în Nucşoara, a fost unul din 
principalii susţinători ai partizanilor. Acum, nu se mai ştie 
dacă mai există urmaşi ai boierului Moldoveanu, însă, cel 
puţin deocamdată, muntele n-a fost revendicat. Ca 
teritoriu, el aparţine comunei Nucşoara, în timp ce 
păşunea aparţine satului Galeş - comuna Brăduleţ. Sus pe 
vârf, alături de indicatoare se găsesc două cruci, în 
memoria luptătorilor rezistenţei anticomuniste. 

Chiar dacă nu vezi ceea ce te-ai aştepta, priveliştea e 
impresionantă - însă parcă nu ai timp de ea. Dacă spre 
Ardeal ai vizibilitate bună pe întreg podişul, spre sud şi 

spre est turiştii caută degeaba din ochi Dunărea şi Marea. 
Spre deosebire de înălţimile Bucegilor, de aici nu poţi 
vedea prea departe, din cauza Subcarpaţilor. Sunt alţii 
munţii cu un unghi mai deschis spre restul ţării, deşi sunt 
mai puţin înalţi. Cel mai fmmos se vede, sub munte, Valea 
Buda, la o distanţă foarte mare pe verticală. Cu un teleo¬ 
biectiv poţi surprinde instantanee unice cu şoimii care se 
rotesc deasupra ori cu caprele negre de pe văi. 

Pe Moldoveanu e un semnal slab şi cu întreruperi, 
dar poţi, da, totuşi telefoanele „victorioase”. Locul e 
destul de îngust (cam cât un dormitor de 12 m') şi abia 
găseşti trei locuri unde să te poţi aşeza pe iarbă să 
mănânci, aplecat într-o parte, ca să nu te prăvăleşti în 
râpă. Tot drumul ne-am amuzat (deşi poate nu trebuia) de 
păţania polonezului care, pe Vârf, s-a dat un pas în spate 
pentru o poză, dar s-a mai oprit abia în prăpastie. 

Nu poţi mânca prea mult - salvamontiştii gustă 
doar câteva sandvişuri. După pozele, desigur, obligatorii, 
ne grăbim să plecăm la 3 şi un sfert, după trei sferturi de 
oră sus. Pe vârf, timpul trece foarte repede, iar atmosfera 
e tensionată, din cauza grijii pentru dmmul de întoarcere, 
care creşte odată cu apropierea oricămi nor mai închis la 
culoare. 


Comoara lui Şapte Cai, în lac? 

Nu coborâm pe acelaşi drum, ci, lăsând în dreapta 
Căldarea Moldoveanului, ne îndreptăm spre Vârful Roşu, 
urmând un traseu cu marcaj triplu: cruce roşie, triunghi 
galben şi triunghi albastm. Deja se simte un aer mai rece - 

degetele aproape că îngheaţă. La urcare, au fost solicitaţi 
cel mai mult muşchii gambei. Acum, la coborâre, sunt 
puşi mai mult la încercare genunchii — iar băţul pare mai 
scurt. 

Au existat şi turişti care au venit pe acolo, pe creasta 
Făgăraşului, cu bicicleta, până în Moldoveanu. „Există 
locuri în care se poate circula cu biciclete speciale, dar în 
cea mai mare parte, bicicletele au stat pe ei, nu ei pe bici¬ 
clete”, sunt siguri salvamontiştii. 

Cel mai neplăcut la coborârea pe acest traseu e că 
presupune şi câteva urcuşuri - de care te-ai fi aşteptat să fi 
scăpat. Mai ales după masa din vârf, dacă nu ai o condiţie 
fizică excelentă, efortul începe să ţi se pară deja prea mare, 
inima bate din ce în ce mai repede şi trebuie să te opreşti 
des - făcându-i pe salvamontişti să zâmbească. 

De la Vârful Roşu se ajunge la Vârful Galbena, după 
care se coboară pe lângă lacul glaciar Galbena. La prima 
vedere, numele vine de la culoarea muntelui — a rocilor 
uscate. Localnicii din zonă au însă şi altă versiune, care nu 
le iese din minte: denumirea ar veni de la galbenii haiduci¬ 
lor lui Şapte Cai - şi ei numiţi astfel pentru că au ascuns în 
munte cantitatea de aur pe care au putut-o căra şapte cai 
(7x50 kg sau 7x100 kg), furată de la fanarioţi. 

Există mai multe variante ale legendei: aurul e fie 
intr-un puţ din Nucşoara, fie în Muntele Galbena, chiar în 
lac sau lângă o piatră mare. Salvamontiştii, de aceea, se 
uită mai atent la toate pietrele mari. Varianta lacului nu le 
dă mari speranţe - din câte ştiu, are 21 m adâncime şi, în 
plus, circulă legenda că n-ar avea fund deloc, pentru că au 
intrat odată scafandrii şi nu l-au găsit. 

Frumuseţea lacului e ireală. Muntele alăturat, Scări¬ 
şoara, se oglindeşte perfect, ca şi cum s-ar continua în 
ochiul albastru de apă. De altfel, izvorul care îl alimen¬ 
tează ţâşneşte chiar din acea stâncă. Din lac porneşte pâ¬ 
râul Zbuciumatului, care se varsă mai jos, în Valea Rea, 
printr-o cascadă cu mare cădere de nivel. Vechii cronicari 
scriau că lângă lacul Galbena a existat demult un schit cu 
ziduri de marmură (există şi astfel de roci pe vârfurile 
munţilor) care se puteau vedea de departe. Acum însă nu 
se mai zăreşte nicio urmă a vechiului aşezământ. 

Deşi în lacul Galbena au existat, cândva, păstrăvi, pe 
pârâul Zbuciumatului şi în lacurile glaciare mai mici de 
până la cascadă, nu pot trăi peşti, pentru că îngheaţă iarna. 
Mergând pe lângă pârâu, la capătul golului alpin, ajungi pe 
un munte de culoarea verde a jnepenişului şi afinilor, 
după care se ascund urşii. Pe traseul marcat se coboară, 
apoi, pe grohotiş, pe lângă cascadă, după care se continuă, 
până jos, prin pădure. 

In cuvinte pare puţin, dar aici se potriveşte cel mai 
bine gluma făcută de montagnarzi, numind „oleacă” orice 
distanţă, oricât de lungă. Deşi panta e foarte abmptă, ea 
nu e deloc periculoasă pe potecile lăsate de oi. Distanţa 
pare însă interminabilă. Când ajungi la pădure, te mişti 
deja ca un robot, din cauza oboselii, şi ţi se pare tot glumă 
să auzi că ai de coborât cel puţin 40 de minute pe poteca 
şerpuită. Fundul văii e însă atât de departe, încât nici nu se 
poate vedea. 

Am ajuns la 6 şi un sfert, îngrijoraţi pentru drumul 
de întoarcere, care urma să fie făcut în mare parte pe 
întuneric, hârtoapele nefiind deloc prietenoase cu micuţul 
nostm Tico. In alte condiţii, nea Tudor, care nu putuse 

dormi timp de 7 ore în pustietate, ar fi zis mărunt din 
buze despre întârzierea noastră (conform planului, tre¬ 
buia să ajungem la maşină la 5), însă acum s-a bucurat să 
ne vadă, pentru că lăsarea nopţii era aproape şi noi nu 
dădusem niciun semn de viaţă - iar el nu ştia ce să facă. 

Când ajungi jos, primul lucru pe care trebuie să îl 
faci este să-ţi schimbi hainele leoarcă de transpiraţie cu 
altele uscate - după aceasta eşti alt om. 

Un pui de urs pe drum 

Toată oboseala unui astfel de parcurs ar trebui să 
dispară, acasă, după un duş cald. Dacă bei multe lichide - 
berea e recomandată - poţi să nu faci nici măcar febră. O 
masă consistentă e mai mult decât binevenită - eu, unul, 
m-am folosit, încă din maşină, şi de inovaţiile alimentaţiei 
moderne: în astfel de momente, pică perfect un baton de 
proteine din cele folosite de culturişti, pentm refacere. 

Dmmul de întoarcere până la şosea, deşi 
interminabil, e mai simplu, pentm că ştim deja zonele în 
care trebuie să ieşim din maşină pentru a uşura trecerea 
prin gropi. Umbrele ne joacă însă feste şi lovim toba 
maşinii de mai multe ori. Avem noroc şi nu rămânem în 
drum - ar fi fost o mică nenorocire, pentru că aveam de 
mers 40 de km pe jos, pe întuneric. La întoarcere, am 
văzut pe marginea drumului şi o umbră care, de departe, 
părea a fi un câine. Când ne-am apropiat, surpriză: era un 
pui de urs. 

Ajungem la Piteşti pe la la 10 şi ceva seara (plecasem 
dimineaţa la 5,30), obosiţi, dar cu satisfacţia „rezolvării” 
Vârfului Moldoveanu. Uitându-te în urmă, traseul pare 

foarte simplu şi îi crezi pe salvamontiştii care spun că îl 
pot face la orice oră, chiar şi cu ochii închişi. De aseme¬ 
nea, la cât de uşor şi sănătos te simţi câteva zile după, 
chiar te gândeşti ce bine ar fi să poţi face astfel de expe¬ 
diţii mai des - salvamontiştii pot urca, de altfel, de la Stână 
până în Vârf, în mai puţin de o oră şi jumătate. 

De pe Moldoveanu nu ai panorama largă, aproape 
ca o hartă, de pe Vârful Omu. Peisajul nu e atât de specta¬ 
culos ca în Piatra Craiului. Satisfacţia cuceririi celui mai 
înalt vârf din ţară e însă unică, şi merită încercată de ori¬ 
cine, măcar o dată în viaţă. 


4 octombrie 2007 

Cu Dacia până la Capul Nord 


Cătălin Filip a parcurs 7.800 km dtis-întors, din Piteşti 
până la Capul Nord, trecândprin 8 ţări. A ales să facă acest 
drum cu Dacia sa 1300 moştenită de la părinţi. 

Capul Nord - Nordkapp, cum îi spun norvegienii - 
este cel mai nordic punct al Europei, situat la peste 71 de 
grade latitudine, la 2 000 km de Polul Nord, pe mare. 
Considerat în vechime drept „capătul lumii”, acest loc, 
situat pe o paralelă ce mai întâlneşte uscatul doar în locuri 
mult mai greu accesibile din Alaska, Groenlanda şi Sibe¬ 
ria, i-a atras dintotdeauna pe amatorii de călătorii exotice. 
Experienţele pe care el ţi le oferă sunt unice: acolo ziua nu 
mai e zi, noaptea nu mai e noapte, astfel că ieşi cumva în 
afara timpului, iar, acul busolei nemaiindicând nordul 
geografic, nici orientarea în spaţiu nu mai are aceleşi crite¬ 
rii. 


„Nu te mai întorci, dacă pleci" 

In acel loc s-a gândit să ajungă Cătălin Filip, econo¬ 
mist la Fabrica de Combustibili Nucleari din Mioveni. 
Fiind fan Dacia, nu vrea să se despartă de maşina sa din 
1975, căreia îi cunoaşte în cele mai mici detalii modul de 

funcţionare. Nici o distanţă nu i se pare prea mare la vola¬ 
nul ei. „E o moştenire de familie şi m-am luptat să o 
păstrez în forma iniţială, fără mari îmbunătăţiri — i-am 
adăugat doar GPL şi o cutie cu cinci viteze. Pentm mine 
contează valoarea ei sentimentală, fiindcă eram pe clasa a 
IV-a când a cumpărat-o tata. O folosesc zi de zi şi nu mi-a 
făcut niciodată necazuri. Doar la acest dmm lung, au fost 
două probleme, dar pe care le-am rezolvat. Are şi o mare 
valoare de utilizare, dar având în vedere valoarea ei de 
piaţă, mă gândeam că, dacă se strica, aş fi putut, la nevoie, 
să o las acolo”, admite pasionatul de călătorii. „îmi place 
să conduc şi aş fi vmt întâi să merg până la Vladivostok, 
mai ales că în Rusia benzina e ieftină. Am auzit de cineva 
care a mers, dar a lăsat maşina acolo şi s-a întors fără. 
Apoi am găsit pe net jurnale de călătorie despre Capul 
Nord, care mi-au plăcut. A fost o provocare pentru mine, 
voiam să ştiu dacă rezist. Colegii de serviciu îmi ziceau: 
Dacă pleci, nu te mai întorci nici tu, nici maşind\ 

A preferat să meargă fără băiatul care trecea pe clasa 
a XH-a, pentru a reduce riscurile. A ieşit din ţară pe 20 
iunie, iar pe 30 iunie era înapoi. Traseul urmat: Ungaria 
(Debreţin-Tokai), Slovacia, Polonia (Lublin-Bialistock), 
Lituania (Kaunas), Letonia (centura Rigăi), apoi Estonia, 
de unde, din portul Talin, cu feribotul spre Helsinki, apoi 
Finlanda (traversare prin Lahti, Oulu, Rovaniemi şi Ivalo) 
şi Norvegia - intrare prin oraşul Karasjock, la 200 de kilo¬ 
metri distanţă de Capul Nord. 

O bună parte din dmm a circulat pe GPL, care se 
cumpără pe continent cu 0,4 euro/1, însă în Finlanda şi 
Norvegia nu se găseşte deloc. De altfel, acolo şi benzina 
este scumpă - 1,34 euro/1 în Finlanda şi 1,6 euro/1 în 

Norvegia de aceea s-a aprovizionat mai mult pe conti¬ 
nent, unde costa cel mult 1,1 euro. Consumul mediu de 
benzină: 7,3 1/100 km. 

Călătoria pe mare durează două ore fără un sfert şi, 
pentru o maşină şi o persoană, costă 50 euro, cu un feri¬ 
bot pe care se găseşte aproape orice - magazine, restau¬ 
rante - şi care l-au dus cu gândul la Titanic. 

Soare şi nimeni pe stradă 

Cu tot succesul expediţiei, bătrâna Dacie i-a dat însă 
temeramlui, în două rânduri, emoţii. In Norvegia, la 
Karasjock, i s-a înfundat conducta dintre rezervor şi 
pompa de benzină. „Mă întrebam: ce pot să fac eu acolo? 
M-am gândit să fac dintr-un furtun o conductă 
asemănătoare cu cea care trece, normal, pe sub maşină. 
Furtunul era cam scump: 4 metri costau 40 euro. Am 
cumpărat 2 metri de furtun de la un magazin cu scule de 
grădinărit şi, în spatele lui, era un atelier de reparat 
ATV-uri. Acolo am găsit la cineva un fel de canistră de 15 
1. Am dat două găuri în ea şi am ţinut-o pe scaunul din 
dreapta, tot drumul. Am dormit în maşină 10 nopţi. E loc 
destul, şi puteam muta şi canistra, aşa că am fi avut, totuşi, 
loc şi dacă eram doi”, explică. 

Defecţiunea s-a întâmplat seara şi norocul, acolo, e 
că nu se întunecă, doar că după o anumită oră nu mai e 
lume pe stradă. „E soare şi nu vezi pe nimeni. Te uiţi la 
ceas, e 2 noaptea şi realizezi că, intr-adevăr, trebuie să 
doarmă şi oamenii aceia cândva.” Ultima noapte pe conti¬ 
nent, la Talin, a trebuit să o petreacă într-o parcare, după 

ce a pierdut feribotul. „Nu s-a făcut întuneric, ci era un fel 
de amurg.” 

In călătoria sa, a petrecut câte o noapte în Ungaria, 
Polonia şi Estonia, apoi una la Rovaniemi — Finlanda, la 2 
km distanţă de Cercul Polar, şi una la Karasjock - 
Norvegia şi a urmat acelaşi traseu şi la întoarcere. In ţările 
nordice, engleza se vorbeşte, în general, de către oricine. 
„Chiar dacă nu vorbesc cursiv, te descurci. Dacă ai în 
maşină şi un dicţionar român-englez sau dacă te duci să 
ceri furtun şi iei cu tine o bucată să arăţi, n-ai cum să nu te 
faci înţeles.” In Finlanda, localităţile sunt foarte rare, iar 
pe dmm se pot vedea, chiar şi pe 24-25 iunie, petece de 
zăpadă. La 100 km de Capul Nord, deja nu mai există nici 
o aşezare. „E un drum pustiu, ca Transfăgărăşanul, însă 
nu la altitudine. Clima e rece. Când am fost eu, era ceaţă şi 
ploaie, iar vântul bătea atât de tare, încât, dacă te aplecai la 
45 de grade, te ridica.” 

Româneşte aproape de Cercul Polar 

Cercul Polar este linia imaginară care delimitează, la 
latitudinea de 66 grade, 32 minute şi 37 secunde, zona de 
unde, cel puţin o zi pe an, soarele nu apune şi nu răsare. 
Altfel spus, la un solstiţiu, nu trece sub orizont, iar la 
celălalt, când e noapte, nu se ridică peste orizont. 

Deşi a fost chiar în perioada solstiţiului de vară. 
Cătălin Filip n-a putut verifica însă asta, fiindcă linia ori¬ 
zontului la Rovaniemi este acoperită de păduri. Totuşi, 
fiindcă nu se făcea deloc noapte, trebuia să decidă singur 
când să se oprească, în funcţie de cât se simţea de obosit. 

Chiar şi acolo, şi-a adus aminte de casă. „La Rova- 
niemi m-am întâlnit cu nişte ţigani care au încercat să îmi 
vândă nişte inele. Au văzut maşina şi m-au întrebat: Cefad 
p-aici? Aveau o Toyota cu numere de Cehia. Mi-au spus că 
mai sus nu se duc, fiindcă nu mai pot face afaceri.” Cele¬ 
brul parc al lui Moş Crăciun, Santa Parc din Rovaniemi, 
vara arată mai degrabă urât. „Nu e nimic. Singurul lucru 
interesant acolo a fost că m-am întâlnit cu un alt turist 
român, care venise pe Suedia şi mi-a recomandat să mă 
întorc pe la suedezi, fiindcă drumurile lor sunt bune şi 
acolo merge GPS-ul. M-am întors tot pe unde ştiam, fi¬ 
indcă aveam şi număml cuiva din Helsinki, în caz de ur¬ 
genţă. L-am sunat doar o dată, dar n-am avut nevoie să 
apelez la el.” 

Inutil să mai spunem că, pe întreg traseul, vechea sa 

Dacie a făcut furori. „Se uitau toţi la ea. La o benzinărie, la 

350 km nord de Helsinki, un finlandez m-a şi întrebat ce 

maşină e, de fapt o recunoscuse că e Renault 12. El avea 

un Renault 8 şi se interesa dacă mai sunt piese în România 

pentru el. Căuta ceva de tipul Daciei 1100 cu patru faruri 

în fată”. 

? 


Fum de la alternator 

Faptul că de peste tot a păstrat bonurile de benzină 
avea să-l salveze când a apărut a doua problemă cu 
maşina, la întoarcere. „Am plecat dimineaţa din 
Karasjock şi îmi propusesem să fac 1 200 km fără oprire, 
până la Helsinki, ca să prind feribotul de 10 seara. Dar 
n-am reuşit: pe la 1 noaptea mai aveam 300 km până la 
Helsinki. Am hotărât să caut o parcare, să mă culc. Când 

am băgat-o în parcare, s-a aprins becul roşu, pentru apă şi 
ulei. Am simţit miros de ceva încins, ars. Am oprit maşina 
şi m-am culcat. Noaptea, m-am tot gândit ce poate să fie: 
ori s-a calat motoml, ori pompa de apă, ori alternatorul. 

A doua zi dimineaţa, motoml a pornit la prima 
cheie, dar a început să scoată fum - nu se mai învârtea 
cureaua.” A dat cureaua jos, ventilatorul se învârtea lejer, 
motorul mergea, deci era alternatorul - a tras concluzia. A 
sunat întâi pe cineva din ţară care repara maşini - acolo 
funcţionează peste tot atât reţeaua Orange, cât şi 
Vodafone - dar acela n-a putut să-l ajute decât cu sfaturi 
de genul: Mai bagă vaselină la rulmenţi! sau chiar Vegj ce faci, 
că nu ai ce să mai faci! Apoi, şi-a adus aminte de cel cu 
Renault 8 şi a căutat bonul de benzină luat de acolo. „Am 
întrebat la o altă benzinărie unde era şi, spre norocul meu, 
era aproape, trecusem cu doar 70 km de ea. Am pus alter¬ 
natorul într-o plasă şi am ieşit la ocazie. M-a luat un nene 
care se ducea în concediu în Nord. Nu am dat nimic” - 
aşa e acolo. Luase, de fapt, şi el la ducere o rusoaică de 
vreo 65 de ani, „una înrăită, care nu ştia decât rusa, nici 
măcar letona”, şi două fete, în Estonia, şi n-au încercat să 
îi dea bani. Nici nu ar fi primit, spune, mai ales după ce a 
cunoscut generozitatea nordicilor. „Finlandezul pe care îl 
căutam avea un Renault 8 incomplet, un Renault 4 
Guardini, un Fiat 600 şi câteva motociclete de epocă. A 
căutat nişte alternatoare, dar toate aveau altă fulie, altă 
prindere, aşa că a chemat doi vecini care au venit cu două 
alternatoare în plasă. Nu ştiu dacă au venit de la serviciu, 
dar era vineri şi înainte de prânz, că la 8 eram deja ieşit la 
ocazie.” Unul din alternatoare avea cât de cât prinderile 
asemănătoare, şi era cu fulia simplă. Dar trebuia să îl pună 


61 



pe maşină. „Am mers cu o platformă, pe cheltuiala lui, 
până unde era maşina, am urcat-o cu cârca pe platformă, 
apoi am adus-o şi i-a făcut o prindere. A mers la fix. Omul 
nu a vmt să primească nici un ban şi a explicat că a făcut-o 
„pentru Renault”, fiind fânul acestei mărci. I-am dat 2 kg 
de ţuică, nişte vin şi ţigări.” 

Seara a prins feribotul, la Helsinki, unde, de aseme¬ 
nea, nu e uşor să găseşti terminalul de la care poţi pleca. 
„Sunt mai multe, şi cel puţin eu nu am văzut decât un 
indicator care arăta un vapor. Nu m-aş fi descurcat dacă 
nu mă ajuta cineva care mi-a spus numele terminalului, 
apoi l-am găsit cu GPS-ul.” 

Fără geam, până acasă 

De aici, s-a întors doar cu ajutorul hărţii. Nu pentru 
că GPS-ul nu mai era util, ci pentru că i-a fost furat de pe 
bordul maşinii de către un spărgător estonian - căci pe 
drum nu a întâlnit doar ospitalitate. „Eram la Talin, pe la 
4-5 dimineaţa, când cineva a spart geamul din dreapta faţă 
şi mi l-a luat - era la vedere. Eu dormeam în maşină, obo¬ 
sit, şi cred că m-a văzut, deşi maşina are geamuri fumurii, 
dar s-a mişcat repede. Tocmai visam că plutesc cu 
feribotul şi am crezut că se spărsese şi că ne scufundam, 
pentru că s-a şi scufundat, odată, unul. Am văzut cioburile 
pe jos, apoi el a fugit. L-am urmărit, dar la 100 m îl aştepta 
o maşină, care a pornit imediat, probabil erau doi. Am 
sunat la poliţie, la 112, şi am dat declaraţii. Locul era lângă 
un magazin, în parcare, unde erau şi camere de luat vederi, 
cred că se putea descoperi hoţul.” Până la urmă, a trebuit 
să pună în loc de geam o folie, în care ţinuse sacul de dor- 

mit, ca să nu pună scoci direct pe vopsea, apoi a acoperit 
totul cu bandă adezivă, mai opacă decât geamul. 

După acest incident, n-a mai avut altă problemă, 
mai ales că între ţări nu mai existau opriri. „La ducere, 
doar la trecerea spre Ungaria era un vameş, român. M-a 
întrebat: Unde mergi? «In Slovacia», am zis, fiindcă dacă îi 
spuneam că merg la Capul Nord ar fi crezut că îl că-1 iau 
peste picior. Ciudat e că taxa de drum pentru Ungaria, 
când veneai din România, costa la graniţă 9 euro şi ţi se 
spunea că ăsta e minimul, pentru 10 zile. Pe când la 
întoarcere, când am intrat din Slovacia, minimul era de 5 
zile, şi costa 6 euro. In Slovacia era 5 euro, pentm 4 zile, 
iar din Polonia în sus nu mai se mai plăteşte. Oricum, nu 
m-a întrebat nimeni de rovignetă, iar în Slovacia, care are 
cam 100 km de-a curmezişul şi o tai în câteva ore, nici nu 
e timp să te întrebe cineva de ea.” 

în loc de graniţă, semafor 

Actele le-a mai arătat, pe drum, doar la Talin, unde 
pentru feribot se plăteşte diferit în funcţie de motor, şi la 
întoarcere, în Ungaria, când un poliţist a văzut geamul 
spart. „A zis că e problemă, i-am răspuns că, dacă vrea, 
dau folia jos şi m-a lăsat, a zis: bine, să plec. Nici lui nu 
i-am spus că vin din Nord. Am intrat în ţară pe la Valea lui 
Mihai — erau un vameş român şi unul maghiar — şi am 
ajuns la 1 noaptea acasă.” Deşi a avut şi paşaportul la el, 
nu i-a trebuit deloc. „Intre Norvegia şi Finlanda era doar 
un semafor, care nici nu ştiu dacă funcţiona.” 

Peste tot pe traseu se putea plăti benzina cu cârduri 
în lei, care mergeau mai repede chiar decât la noi, şi, 

conform extrasului, a cheltuit în total vreo 700-750 de 
euro. Pe drum, a putut face o baie, într-o parcare de tiruri 
din Polonia unde erau şi duşuri şi intrarea costa 0,2 euro. 
Nici o surpriză: cel mai greu se circulă în România, iar 
probleme asemănătoare mai sunt şi în Polonia, unde în 
multe locuri drumurile au şleauri adânci, care tefură. „Dar 
poate acolo nu am ştiut eu pe unde s-o iau, fiindcă am ales 
drumul cel mai scurt.” In schimb, drumurile sunt foarte 
bune în ţările baltice. „Ca peisaj, totul începe să se 
schimbe din Letonia: mergi foarte mult doar prin păduri 
şi localităţile sunt rare. Lituania seamănă cu Polonia — mai 
mult câmpii şi terenuri agricole. Eu am prins o perioadă 
cu cer mai înnorat, şi din Ungaria până în Estonia a tot 
plouat sau a burniţat. Apoi, la Helsinki erau 28 de grade şi 
oamenii se plângeau că de mulţi ani n-au mai avut astfel 
de temperaturi. La Cercul Polar erau 21 de grade, iar la 
Capul Nord, 10 grade, cu vânt, ploaie şi ceaţă. Peste tot e 
plin de berze, din Polonia în sus, iar renii îi întâlneşti 
dincolo de Rovaniemi, adică dincolo de Cercul Polar. 
Sunt şi sălbatici, şi domestici - însemnaţi pe spate cu o 
culoare roşie, ca oile de la noi. Nu treceau în viteză prin 
faţa maşinii, ci mergeau agale, ca vacile noastre. Şoferii se 
semnalizează între ei cu farurile în locurile unde sunt reni. 
In schimb, câini nu vezi deloc.” 

Te ia vântul, dacă nu te ţii de parapet 

In apropiere de Capul Nord se circulă având în 
dreapta Oceanul Arctic. „Erau serpentine, se urca şi se 
cobora, dar nu cu diferenţe mari de nivel. Din cauza 
vântului foarte puternic acolo, mi-a fost însă teamă că mă 

voi răsturna cu maşina. Mergeam cu doar 40 km la oră şi 
îmi spuneam că, dacă mă lasă acolo, adio! Dacă aş fi des¬ 
chis uşa sau aş fi ridicat capota, rafalele ar fi dat-o peste 
cap.” 

Punctul terminus e pe o insulă la care ajungi 
printr-un tunel care trece pe sub apă. „Sunt patm astfel de 
tuneluri, din care cel mai lung are 7 km. In ele drumul e 
destul de înclinat: se coboară mult, apoi se urcă.” 

La Nordkapp, în afară de faimoasa sculptură 
metalică reprezentând globul pământesc, se mai găseşte 
un pavilion care este punct de observaţie şi adăposteşte 
un mic muzeu. „Era destulă lume, care făcea fotografii, 
vizita muzeul şi cumpăra suveniruri. Oameni veniţi din 
Germania, Franţa, Italia, dar şi finlandezi, mulţi sosiţi cu 
rulote sau cu maşini mai mari, în care se putea dormi, 
motociclişti cu motoare de toate felurile şi cu corturi şi 
chiar biciclişti, ca peste tot în ţările nordice. Am cumpărat 
ca amintire câteva păhămţe - destul de scumpe: 10 euro 
unul.” 

La muzeu se pot vedea semne ale trecerii 
convoaielor spre Murmansk, în al doilea război mondial, 
şi ale bazei germane care a existat atunci în zonă. „Când 
ajungi la capăt, nu simţi vreun miros anume al oceanului. 
Apa are o culoare albastru spre verzui, iar în depărtare se 
mai văd nişte insule. Plafonul de nori era oarecum jos, 
ploua mămnt şi, deşi la mal nu erau valuri mari, vedeai apa 
zburând pur şi simplu pe deasupra, purtată de vânt. 
Stropii nu ajungeau însă până la noi, fiindcă eram departe: 
sunt 300 m până de la apa pe care o vezi ca intr-un fiord, 
până sus pe promontoriul acoperit cu un fel de pietriş (am 
luat şi eu câteva pietre ca amintire). Ai un parapet de care 

să te ţii, ca să nu te arunce vântul. Am ajuns pe la 3 după 
amiază acolo şi am stat 4 ore, în care îmi îngheţase mâna 
pe aparat.” 


Respiri sănătate 

Chiar şi după ce s-a întors, Cătălin Filip circulă cu 
acelaşi alternator, de fabricaţie japoneză, pe care n-are de 
gând să îl schimbe, ba chiar ar mai merge o dată într-o 
astfel de expediţie, căreia deja îi duce dorul. „Erau doar 
temperaturi de 20 de grade şi un aer curat, de simţeai că 
respiri sănătate. Acolo vezi destui oameni în pulover chiar 
şi vara. De fapt, la ei temperaturile de -30 de grade sunt 
obişnuite, deşi eu eram îmbrăcat doar cu o bluză şi un tre¬ 
ning. Sunt foarte multe păduri şi e curăţenie peste tot, nu 
vezi PET-uri sau pungi aruncate.” Parcările aveau coşuri 
de gunoi, unele adânci, cu partea cea mai mare în pământ. 
„Am oprit mai mult la benzinării, dar acolo lumea este 
peste tot amabilă şi te ajută. In trafic sunt foarte civilizaţi, 
nu auzi claxoane şi toţi circulă pe prima bandă. Depăşesc 
şi trec la loc pe ea, nimeni nu ocupă banda a doua fără 
motiv. Oricum, traficul este mai lejer, chiar şi în 
Helsinki.“ 

Viteza maximă admisă este de 110 km/h, rar de 120 
km/h, şi la trecerile între ţări erau panouri care indicau 
acest lucru, ca şi viteza maximă din localităţi (50 km/h) şi 
obligaţia de se a circula cu farurile aprinse. 


21 iulie 2009 

Bulgaria, în aşteptarea românilor 


Un grup de jurnalişti români a fost invitat, pe 
cheltuiala unor firme din Bulgaria, să viziteze această ţară, 
pentru a contribui la mai buna ei cunoaştere şi apropiere 
de România, cu ocazia primei şedinţe ordinare a Camerei 
de Comerţ şi Industrie Bulgaro-Române (CCIBR). Tra¬ 
seul a inclus, pe lângă vizitarea firmelor iniţiatoare, 
obiective turistice reprezentative pentru ţara vecină. 

Şosele mai bune 

Prima impresie ţi-o fac şoselele - mai bune decât la 
noi şi fără urme recente de reparaţii, poate şi datorită 
circulaţiei mai aerisite. La o suprafaţă comparabilă cu a 
României, populaţia Bulgariei e mai mică de trei ori. De 
aceea, în Bulgaria totul pare mai confortabil. Respectul 
pentru străini se vede şi din faptul că, în majoritatea zone¬ 
lor, indicatoarele sunt în grafie dublă: chirilică şi latină. 

In afară de Cadrilater, unde se văd urmele româ¬ 
neşti, restul Bulgariei arată la fel: toate casele au acoperi¬ 
şuri de ţiglă de aceeaşi culoare, fără vârf şi joase, şi sunt 
dispuse fără nici o ordine, ca nişte ciuperci răsădite pe 
deal. Atrag atenţia, totuşi, vilele şi blocurile construite în 
zonele stâncoase, direct pe buza râpei, astfel încât, dacă ai 

privi în jos pe fereastră, te-ar lua ameţeala. Oraşele vechi, 
ca Stara Zagora sau Velico Târnovo, au asemenea 
construcţii. Blocurile-turn din oraşele mai mari sunt, mai 
înalte - de regulă, au câte 15 etaje, iar pereţi sunt mai sub¬ 
ţiri, clima fiind mai caldă şi riscul seismic mai redus. 

Pe primării erau atârnate bannere imense, pentru 
sărbătorirea intrării în NATO, iar în afişele ce umpleau 
fiecare oraş, evenimentule era înfăţişat sub forma unui 
şorecar (reprezentând Bulgaria), care se alătura unui câine 
mai mare (NATO). In oraşe se transmiteau prin cablu mai 
multe canale de televiziune decât la noi - inclusiv unul 
turcesc şi, în apropierea Dunării, TVR1. 

Respect, mai mult decât e cazul 

De la crahul din 1997, bulgarii au învăţat să fie 
foarte chibzuiţi şi preţuiesc fiecare stotincă. Pe străzi, se 
pot vedea multe Moskwich-uri şi Lada vechi, care ţin lo¬ 
cul Dariilor noastre şi, în general, parcul auto e mai bătrân 
decât al nostru. Nu sare în ochi nici „celulita” - mania 
telefoanelor mobile de la noi. Nivelul de trai pare puţin 
mai scăzut. 

Salariul mediu e comparabil cu al nostm - 150 euro, 
dar preţurile sunt o idee mai mari. Creşterea economică 
actuală este de 4,5%, deficitul bugetar 0, inflaţia 5,6%, iar 
şomajul 13% (după ce a fost, în 2001, 17%). Ajutorul de 
şomaj ajunge cât să-ţi cumperi în fiecare zi o pâine şi un 
iaurt. Un muncitor cu ziua la lopată câştigă aceşti bani în 
3-4 zile, iar pentru un muncitor la benzinărie este salariul 
net pe o săptămână. Pensia cea mai mare este de 3,6 ori pe 
atât. 

Deşi ne-au luat-o înainte în multe, bulgarii nu ni se 
cred deloc superiori, chiar dacă, recent, guvernanţii au 
respins un tandem cu România - decizia a fost impusă de 
bancherii germani, cei care dirijează politica financiară a 
ţării, după cum ne-a explică Ana Popescu, consilierul eco¬ 
nomic al ambasadei noastre la Sofia. Bulgarii au, în gene¬ 
ral, o mare admiraţie pentm inteligenţa şi dezinvoltura 
latină a românilor şi trăiesc cu impresia că nouă ne merge 
mai bine. Dacă le spui că nu e aşa, scazi în ochii lor, pen¬ 
tm că, în general, bulgarii au o părere proastă despre ei 
înşişi. Aceasta însă, ca şi temperamentul lor mai molcom, 
de slavi, îi face foarte bune gazde. Nu e de mirare că turis¬ 
mul merge la ei mai bine decât la noi, deşi se bazează pe 
aceleaşi lucruri - litoralul, plus câteva monumente cultu¬ 
rale, mănăstiri şi biserici. 

Nicio masă fără brânză 

Hotelurile nu sunt la fel. Unul de 4 stele în Şumen, 
chiar dacă are la parter chiar şi o bisericuţă în miniatură, e 
mai slab decât unul cu aceeaşi clasificare din Albena - şi el 
mai slab decât unul de 3 stele în Ruse. Când a aflat că sun¬ 
tem români, patronul unui restaurant din Şumen a cântat 
personal pentm noi, până dimineaţa. Cine merge în 
Bulgaria, va mânca brânză în neştire, pentm că toate me¬ 
sele tradiţionale încep cu şopska salata , un amestec de 
brânză şi legume — bulgarii fiind şi neîntrecuţi grădinari, în 
aproape fiecare curte putând vedea sere. In schimb, nu 
strică să ai ceva pâine la pachet, fiindcă bulgarii o servesc 
abia la sfârşitul mesei, aproape ca un desert. 

în satul istoric Arbanasi, din centrul Bulgariei, e de 
vizitat biserica „Naşterea Domnului”, cu pictura originală 
din secolul al XVI-lea. Turcii nu îngăduiau, în acea peri¬ 
oadă, ca bisericile să fie mai înalte decât moscheile şi nici 
să aibă turle. Totuşi, biserici s-au constmit, dar ca nişte 
hambare foarte joase, îngropate chiar pe jumătate în pă¬ 
mânt, cum e cazul acesteia. 

Tot în Arbanasi, sunt de văzut casele boiereşti din 
secolul al XVITlea, ca nişte fortăreţe cu grilaj de fier la 
fiecare cameră, chiar şi înăuntml casei, ele dând posibilita¬ 
tea de a rezista unui asediu îndelungat. Oamenii se odih¬ 
neau în ele pe divanuri mari cât camera, pe care mâncau 
stând turceşte. Bulgarii ne arată cu mândrie WC-urile 
turceşti din interioml caselor, dintr-o perioadă când ele 
nu existau nici măcar la Versailles. 

Ca şi Arbanasi, Velico Târnovo este o rezervaţie 
arhitecturală. Fosta capitală a Bulgariei Mari din secolele 
XII-XIV este un oraş superb, pe trei coline încărcate de 
istorie. în centru se află Catedrala impunătoare a Maicii 
Domnului, refăcută în 1930, după ce un vechi cutremur a 
distrus vechea biserică a lui Coliu Ficeto - arhitectul fără 
şcoală, care făcea machete din ceară şi ale cărui clădiri şi 
poduri sunt în picioare şi astăzi. Bulgarii povestesc, pă¬ 
trunşi, că în Velico Târnovo au fost păstrate mult timp 
moaştele Sfintei Parascheva, actualmente protectoarea 
Iaşiului. Ghidul ne-a făcut, de altfel, atenţi şi la o grotă de 
pe malul unui râu de lângă Ruse, unde a trăit Sfântul 
Dimitrie, protectorul Bucureştiului. 

Principalul punct de atracţie în Velico Târnovo este 
însă Cetatea Taraveţ, centrul ţaratului bulgar, cu ziduri de 
cetate bizantină din secolul al V-lea, înăuntrul căreia, de 

pe vârful colinei, domină împrejurimile vechea reşedinţă a 
Patriarhiei Bulgare. In catedrala atât de importantă pentru 
istoria creştinismului din Bulgaria şi România — unde îşi 
întindea jurisdicţia - nu s-au mai făcut slujbe de la începu¬ 
tul ocupaţiei turceşti (sfârşitul secolului al XlV-lea). 
Comuniştii au restaurat-o ca muzeu, iar pictura este de tip 
istoric, numai în nuanţe de gri, pentru a simboliza 
dramatismul istoriei Bulgariei. Această pictură laică şi 
lipsa mobilierului bisericesc, fac ca nici până astăzi vechea 
Patriarhie să nu poată fi reintegrată în serviciul cultic. 

Lângă Şumen, se vizitează intens unul din marile 
monumente istorice ale Bulgariei — şi chiar ale lumii —, 
basorelieful tăiat în stâncă, vechi de peste 1.000 de ani. Nu 
se ştie ce simbolizează. Ar trebui, teoretic, să semnifice o 
victorie asupra bizantinilor, dar călăreţul e reprezentat 
ucigând un leu care, în general, era socotit simbolul 
Bulgariei. Nedescifrarea mesajului nu împiedică însă ex¬ 
ploatarea turistică a monumentului, protejat şi de 
UNESCO. 

„Românii s-au mirat că în fabrică e ca în farmacie" 

Fabrica de lubrifianti Prista Oii, înfiinţată în 1993, îi 
are ca proprietari cu 71% din acţiuni, pe cei doi fraţi 
Bobokov (dintre care unul, Plamen, este şi preşedintele 
Camerei de Comerţ Bulgaro-Române), 25% din acţiuni 
fiind deţinute, din 2000, de americanii de la TEXACO. 
Mai mult decât cifra de afaceri şi profitul net important, 
pentru directorul executiv Valentin Trifonov sunt un 
motiv de mândrie salariile angajaţilor, printre cele mai 
bune din Bulgaria. Pentm salariul minim de 300 de dolari 

- cel mediu fiind de 500 de dolari, mulţi dintre angajaţi fac 
şi muncă necalificată, în trei schimburi, chiar dacă au 
studii superioare. Bulgarii amintesc în treacăt că produsele 
sunt compatibile NATO, apreciind mai mult faptul că nu 
folosesc uleiuri de bază mseşti. 

Totul în fabrică este computerizat, caracteristicile 
fiecărui rezervor fiind controlate de calculator, iar dl 
Trifonov ne povesteşte, râzând, cum distribuitorii ro¬ 
mâni, când au venit prima oară în fabrică şi-au suflecat 
pantalonii. „Când au văzut că în interior este farmacie şi 
nu este nici măcar rumeguş pe jos ca să absoarbă uleiul, ca 
în România, ne-au întrebat: «nu lucraţi aici?»” spune di¬ 
rectorul, cu gura până la urechi. Pentru că patronul 
Plamen Bobokov este totuşi un mare filoromân, firma 
sponsorizează şi cursurile de limba română, pe care le fac 
cei 100 de liceeni bulgari din Ruse, dornici să cunoască 
graiul vecinilor. 

Radiatoarele bulgăreşti, peste cele din UE 

Ficosota era, în 1990, o societate de 15 oameni. 
Acum este un holding cu 800 de angajaţi, lider regional pe 
piaţa de radiatoare şi boilere şi lider naţional pe produse 
igienice, săpunuri şi detergenţi. Cheia reuşitei a fost 
marketingul inteligent - ni se explică. Neputând face faţă 
concurenţei asiatice în privinţa preţurilor, punctează la 
capitolul calitate: procentul radiatoarelor întoarse pentru 
reparaţii e de 10 ori mai mic decât la producătorii din UE. 
Detergentul lor e prezentat, în Bulgaria, printr-o reclamă 
foarte simpatică: o stafie care poartă un cearşaf proaspăt 
spălat, mai alb decât altele. Şi aici salariile sunt cu 30-50% 

peste media naţională. „Faptul că existăm acum se dato¬ 
rează unei bănci americane care, la criza din ’96, a avut 
încredere în noi”, ne-a povestit managerul Vasil Dimov. 

Vopseaua Mefisto - exportată în România 

Diana Gheorghiev, directoarea de marketing a 
fabricii de vopseluri Orgachim (veche de 100 de ani), este 
considerată cel mai bun brand-manager din Bulgaria. 
„Succesul nostru pe piaţă se datorează marii diversităţi a 
produselor”, ne explică. Principalul produs exportat în 
România este vopseaua Mefisto, pentru care colaborează 
cu Policolor Bucureşti. Numele vine de la produsul 
concurent, Faust. Pe piaţa bulgară, aproape o jumătate de 
milion de euro sunt alocaţi anual reclamei. „Reclama di¬ 
feră în funcţie de ţară: în România se spune cât de bine 
vopseşte, ce calitate are. In Bulgaria, reclamele sunt mai 
emoţionale: cât de uşor vopseşti şi cât de bine e să ai în 
casă această vopsea”, ne-a mai spus d-na Gheorghiev. 

Staţiunea Albena (la nord de Varna) poate fi enume¬ 
rată atât printre locurile de vizitat, cât şi printre firmele de 
succes. Căci ea este de fapt o firmă (Albena S.A.) care are 
43 de hoteluri, trei sate turistice şi oferă în total 8 000 de 
camere cu 16 000 de paturi. Cifra de afaceri este de 60 
milioane de euro, profitul net - 10 milioane de euro, 
amortizările, 6-7 milioane, impozitele plătite anual — 10 
milioane de euro. Firma deţine şi firme de transport, iar 
întreaga staţiunea este un orăşel artificial, cu toate utilită¬ 
ţile. De 10 ani, de când la intrare există o barieră, în sta ti- 
une nu s-a furat nici o maşină. La barieră există chiar şi 
senzori de substanţe explozive, iar staţiunea e suprave- 

gheată de 200 de camere video antitero. Staţiunea e vizi¬ 
tată anual de 200 000 turişti, dintre care mai mult de jumă¬ 
tate sunt germani. Bulgarii reprezintă doar 8%, deşi pen¬ 
tru ei preţurile sunt promoţionale, pe când românii - doar 
1 %. 

Directoml societăţii, Crasimir Stanev, vrea însă ca 
românii să ajungă pe locul întâi ca pondere la Albena şi 
glumeşte că nu se supără când cineva îi vorbeşte despre 
„Dobrogea Mare”. Pentru aceasta, în curând, site-ul 
www.albena.bg va avea şi o versiune în limba română. 

Raţionamentul d-lui Stanev e simplu: „Sofia este la 
500 km, Bucureştiul este 300 km, marea e la fel, serviciile 
la fel. Preţurile sunt la fel ca la Mamaia, iar pentru familiile 
cu copii există vile la un preţ mai mic, 35-60 euro/zi, pen¬ 
tru 3-5 locuri. Totuşi, în România 70% din turişti sunt 
români şi 30% străini, în timp ce în Bulgaria este invers, 
iar bulgarii merg în Grecia”. 

Nisipul plajei - ni s-a părut - este mai fin decât pe 
litoralul românesc. Profilul staţiunii este orientat spre 
tinerii familişti şi spre sportivi. In Albena există şapte tere¬ 
nuri de fotbal şi multiple facilităţi pentru alte sporturi. 
Sezonul durează până la sfârşitul lui octombrie, iar străini¬ 
lor li se mai oferă excursii la Sinaia şi în Deltă. 

întrunirea Camerei de Comerţ şi Industrie Bul- 
garo-Române a avut loc la 20 km de Ruse, în pădurea 
Lipnic, la vechea reşedinţă a preşedinţilor Jivkov şi 
Ceauşescu, unde dictatorul român avea rezervată o aripă 
întreagă de clădire, construită special, în care a locuit doar 
el - „camera albastră”. Protocolul nu permitea ca doi şefi 
de stat să doarmă sub acelaşi acoperiş - ne-a explicat 
ghidul reşedinţei. 

Se acceptă şi tupeul 


Principalul punct de pe ordinea de zi a Adunării 
Generale a CCIBR a fost propunerea de a elimina odată şi 
odată taxele de traversare a graniţei - ca să treci în 
Bulgaria şi să te întorci, trebuie să plăteşti aproximativ 60 
de euro. „Toţi economiştii sunt de acord că eliminarea 
taxelor ar creşte încasările la buget”, insista ambasadoml 
bulgar în România, Nikolai Milkov. „înainte să ne accepte 
UE, trebuie să ne acceptăm reciproc. Nici una din ţările 
noastre nu este perfectă, altfel noi am fi fost UE, iar nu 
ţările candidate”, a adăugat şi Plamen Bobokov. 

Se pare că bulgarii ne acceptă pe noi deja. La 
conferinţa de presă comună bulgaro-română de după şe¬ 
dinţă, o ziaristă de la România libera , le-a trântit în nas, cu 
obrăznicie, organizatorilor, de faţă cu multe oficialităţi 
bulgare, câteva greşeli minore de organizare. In loc să 
amintească faptul că ne-au oferit, timp de patm zile, tot ce 
au avut mai bun, ne-au cerut scuze de câte trei ori fiecare, 
pe rând — nu dintr-un calcul de imagine, ci dintr-un im¬ 
puls sincer. 


/ mai 2004 

Plimbare cu Logan în Capadocia 


Pentru compania Renault, drive-test-ul modelului 
Logan a fost prilejul unei veritabile demonstraţii de forţă: 
evenimentul, la care au participat ziarişti din 35 de ţări, a 
decurs fără cel mai mic cusur. In România acţiunea n-ar fi 
putut fi realizată, fiindcă aici nu existau condiţii de cazare 
a 400 de oameni într-o zonă cu o reţea de drumuri care să 
permită teste concludente, cu 60 de maşini. Capadocia are 
şi avantajul frumuseţii regiunii, dar şi al semnificaţiei 
Turciei de punte între trei continente. 

La drum, în necunoscut 

Decolăm din Băneasa - din păcate, încă un aeroport 
cu WC-uri de haltă - şi aterizăm la Nevsehir. Imediat sun¬ 
tem urcaţi în noile Loganuri, pentru a urma, singuri, cu 
hărţi şi cărţi de dmm cu descrierea intersecţiilor impor¬ 
tante, un traseu de 300 km. In cele două zile de mers, 
inclusiv pe drumuri de ţară, nu am întâlnit decât 3-4 gropi. 
Mult mai dese sunt cămilele şi ţestoasele - semnalizate 
uneori cu indicatoare speciale. Drumul e plin de Dacii 
turceşti, la fel ca ale noastre, doar că pe ele scrie, în loc de 
Dacia 1300, Renault 12. 

Ţăranii turci, îmbrăcaţi sărăcăcios, ne îndrumă me- 
reu amabili. Reprezentanţii Renault aflaţi practic peste 
tot, cu ghizi şi medici pregătiţi pentm orice, se gândesc, şi 
ei, la toate, inclusiv la puloverul pentm conferinţa de 
presă, programată seara. Directorul de comunicare al 
companiei nu vrea să spună cât a costat totul, precizând 
doar că lansarea e una „ca pentru un vehicul major al 
Renault”, cu cheltuielile de marketing obişnuite în astfel 
de situaţii. 


O maşină pentru toţi 

După prima zi de teste, conferinţă de presă la 
Uchisar, întremptă din când în când de asurzitoml „Allah 
akhbar” al muezinului. Oficialii implicaţi în proiectul 
Logan ne explică în ce constă „aventura umană şi 
economică” pe care acesta o reprezintă. înţelegem astfel 
că uzina de la Piteşti a fost cuprinsă intr-un proiect ce îi 
depăşeşte cu mult statutul de simbol economic local şi 
naţional. Ideea francezilor a fost de a constmi o maşină 
pentru pieţele în dezvoltare, pornind de la observaţia că, 
în timp ce SUA, Europa de Vest şi Japonia însumează 
80% din piaţa de maşini, ele reprezintă numai 20% din 
populaţia globului. Pentru tinerii de clasă mijlocie din 
celelalte ţări existau doar patm variante de a accede la un 
automobil: 1) maşini second hand, fără garanţie, în care 
trebuie să mai investească bani; 2) maşini făcute în ţara 
lor, dar proaste; 3) maşini din Vest, dar scumpe; 4) un fel 
de maşini ceva mai ieftine, dar foarte mici. Ca alternativă 
la aceste alegeri neconvenabile, Logan a fost conceput ca 
o maşină modernă, fiabilă, accesibilă şi mare. 

Designul a fost creat prin simulare pe calculator, 
pentru a răspunde caietului de sarcini. Din faţă arată că e 
robustă, din lateral arată că e destinată unui anumit statut 
social. Garda la sol e ridicată şi bătaia suspensiilor cres¬ 
cută, special pentru drumurile grele din ţările emergente. 

Francezii judecă şansele acestei maşini în Est strict 
economic: oferă o maşină rentabilă, fără să se complice cu 
un proiect inovator. Construcţia îmbină câteva elemente 
ale unor modele de succes: dimensiuni preluate de la 
modele Renault Megane, Peugeot, Volkswagen şi Ford, 
cu volan şi comenzi de la Clio. 

Se anticipează o Dacie cu volan pe dreapta 

Deşi, teoretic, Logan se poate vinde şi în Europa de 
Vest şi în America, având omologările necesare (germanii 
şi spaniolii s-au arătat deja interesaţi de ea), şi nu este ex¬ 
clusă fabricarea pe viitor a unei versiuni cu volanul în 
dreapta, pentru Japonia, reprezentanţii Renault nu vor 
să-şi facă iluzii: orice maşină este un compromis şi, pentru 
a fi accesibilă pieţelor mai sărace, Logan renunţă la câteva 
facilităţi obişnuite cumpărătorilor occidentali - aerul 
condiţionat în dotarea standard, motoml foarte puternic 
etc. Modelul, pentru care Solenza a fost o etapă de 
pregătire, încearcă însă să schimbe concepţia despre 
automobil în multe ţări. însuşi numele Logan, provenit de 
la verbul englezesc to log on — a se cupla, a se conecta , trimite 
spre cuplarea ţărilor mai puţin dezvoltate la tehnologia 
occidentală, prin intermediul unui produs performant, 
însă în acelaşi timp larg accesibil, cum a fost şi „stră- 
moaşa” lui - vechea Dacie berlină. 

78 



La volan, ca pe lună 


Plecaţi să descoperim Dacia Logan, atenţia ne-a fost 
împărţită între caracteristicile noii maşini şi ţinutul 
fantastic al Capadociei. Clima semideşertică nu lasă să 
crească, pe pământul uscat de culoare alb-galben, decât 
scaieţi. Rocile vulcanice modelate bizar de vânt dau zonei 
un aspect extraterestru, mai ales că e puţin populată. 

Cine nu e prevenit despre Capadocia are un şoc să 
vadă că acolo oamenii încă locuiesc în peşteri. Munţii de 
bazalt şi tufă sau cenuşă vulcanică sunt uşor de cioplit, de 
aceea, din timpuri străvechi oamenii şi-au făcut în ei 
locuinţe. Chiar şi astăzi poţi vedea pe marginea şoselei uşi 
direct în peretele natural, în unele cazuri şi cu câteva 
cărămizi în plus. Unele stânci sunt pline de sus până jos de 
ferestre, ca un adevărat bloc. 

Turcia peşterilor 

Intr-unui din muzeele naturale de pe traseu, ghidul 
ne spune că în trecut existau oraşe troglodite cu 70.000 de 
locuinţe şi tunele subterane lungi de 100 km. Acestea erau 
folosite în principal ca locuinţe temporare în vremuri de 
restrişte. Zona fiind una cu multe trecători, teritoriul ei 
era foarte expus la invazii, iar oamenii aveau mereu mo¬ 
tive să se teamă. Conflictele curgeau lanţ: iconoclaştii cu 
neiconoclaştii, ortodocşii cu ereticii, răsăritenii cu cruciaţii 
catolici, creştinii cu musulmanii. Astfel, orice armată era 
practic una duşmană, iar localnicii trebuiau să se refugieze 

în subteran. Oraşele aveau şi case cu mai multe etaje şi, 
desigur, biserici, săpate tot în stâncă. Pentm comunicaţiile 
prin porumbei voiajori erau săpate şi ferestre foarte mici, 
în locuri speciale. 

Temperatura în interioml peşterilor este ideală: fix 
17 grade Celsius ziua şi noaptea. De aceea, traiul în peşteri 
e cel mai comod pentru mulţi localnici, singura grijă fiind 
pericolul cutremurelor. Statul încearcă să îi mute pe 
troglodiţi în locuinţe normale, însă ei refuză, pentru că nu 
le convine să plătească utilităţile. „Dar cum pot să trăiască 
fără curent electric şi televizor?” îl întreb pe ghid. „Sunt 
fericiţi şi fără televizor”, îmi răspunde fără să clipească. 

Troglodiţii îşi câştigă existenţa, de regulă, de pe 
urma unor terenuri deţinute în apropiere, cultivate cu 
cartofi ori viţă de vie. In localităţile din Capadocia, 
majoritatea caselor sunt un fel de îmbinări între peşteră şi 
constmctie. Hotelul în care am fost cazaţi, în staţiunea 
Uchisar, nu făcea nici el excepţie. Totuşi, în interior 
condiţiile erau de patru stele. 

Străzile sunt acoperite mereu cu un strat de praf fin, 
de deşert, iar oamenii umblă în sandale cu ciorapi. Feme¬ 
ile se îmbracă în aceleaşi culori sobre: fustă neagră, bro¬ 
boadă albă şi cămaşă maro sau bej închis, cu flori. Totul e 
împodobit şi înflorat, dar fără chipuri de om. Religia le 
interzice reprezentarea oamenilor, ne explică ghidul, iar 
credinţa populară spune chiar că un chip întâlnit pe dmm 
poate deochea. 

Pe străzile oraşelor vezi bărbaţi stând degeaba, 
nemişcaţi, fie pe scaun în faţa prăvăliei, cu tradiţionalul fes 
pe cap, fie rezemaţi de marginea artezienelor din 
intersecţii, urmărindu-i din ochi pe turişti. In prăvălii gă- 

seşti suveniruri, ţoale şi desagi după moda locală, cafea şi 
rahat. O vânzătoare cu văl pe cap iese de după o uşă şi se 
ţine după mine câţiva metri, insistând să-mi arate câteva 
milieuri fine, albe. 

Uchisar este o staţiune de pensiuni, situate pe o 
înălţime de unde ai panorama întregii Capadocii. Toate 
casele au culoarea galbenă a nisipului, inclusiv minaretele 
care se înalţă din loc în loc. La ora 5 dimineaţa şi la alte ore 
fixe, difuzoarele se aud peste tot, chemând la mgăciune, 
timp de câteva minute. In Turcia, unde vin anual 13 mi¬ 
lioane de turişti, un sfert din populaţie lucrează, intr-un fel 
sau altul, în domeniu. Dar faptul că buna primire a 
străinilor ţine şi de poruncile religiei lor se vede în 
manierele lor neprefăcute. 

Lansare în balon 

Organizatorii ne fac o surpriză, oferindu-ne o 
plimbare cu balonul, dimineaţa pe răcoare, la 6. 
Conducătorul balonului, un tânăr belgian, ne spune că 
peisajul face din acest loc unul mai mult decât potrivit 
pentru o asemenea activitate. Anual, 8 500 de turişti văd 
Capadocia din balon. Un balon costă 100 000-150 000 
euro şi poate transporta 10-20 persoane, iar o plimbare de 
două ore costă 230 de euro - îşi justifică belgianul aface¬ 
rea în Turcia. 

Pentru că nu simţi nici o vibraţie, ai senzaţia că stai 
pe loc, chiar şi când te mişti cu 6 m/s. Nici nu bagi de 
seamă când ai ajuns la 2.000 m, de unde vezi drumurile ca 
desenate cu creionul. La coborâre, observi, de departe, 
vulpi de deşert alergând. 

Aterizăm undeva la întâmplare, şi de nicăieri apare 
un jeep care ne întinde masa acolo pe câmp - lucm care 
ne mişcă de-a dreptul. Tot pe loc ni se înmânează „certifi¬ 
catele de zbor” - vederi personalizate cu numele fiecă¬ 
ruia. 

/ 0 septembrie 2004 

Spre Auschwitz, muzeul morţii 


Corneliu Vădim Tudor a vizitat, împreună cu 
consilierul său pe probleme de politică externă, Naty 
Meir, fostul lagăr de exterminare de la Auschwitz. I-am 
însoţit în pelerinajul lor din Polonia, urmând însă, împre¬ 
ună cu o delegaţie de 100 de tineri peremişti, o rută de 
câteva zile, cu autocarul. 

Ungurii, mai „occidentali" decât occidentalii 

De cum treci în Ungaria, totul pare mai curat. Chiar 
şi femeile de serviciu sunt bine îmbrăcate şi albul 
ciorapilor măturătoarelor îţi sare în ochi. Casele sunt 
pestriţe, culorile, intense. Faţadele, proaspete şi tocurile 
ferestrelor, vopsite în două culori. Se vede influenţa 
austriacă în contrastele stridente maro cu galben, întâlnite 
la tot pasul. In barurile de pe drum, inscripţiile sunt şi în 
limba germană. 

La maşini noi, oraşele româneşti stau la fel ca 
ungurii. La ei însă maşina săracului e nemţească: fie omni¬ 
prezentul Trabant, fie Wartburg-uri şi Volkswagen-uri 
vechi. Foarte multă lume circulă însă cu bicicleta. Asta nu 
este, ca la noi, un sport extrem, pentru că alături de fiecare 
şosea există o alee lată de 1 m, special pentru ciclişti. 

Peste tot vezi mustăcioşi, bărboşi şi pletoşi. La ei, şi 
mişcările de tip hippy prin mai bine ca la noi, pentru că 
ungurilor le place să fie mai „occidentali” decât 
occidentalii. In Debreţin, un grup de tineri (poate o MISA 
a lor) se zbenguiau intr-un parc, la amiază. Nu doar că se 
simţeau bine în tricou, cu pantofi şi în fundul gol, dar nu 
erau nici încercuiţi de poliţie, nici lumea nu părea îngrijo¬ 
rată de ei - nu îi băgau măcar în seamă. 

La întoarcere am trecut şi prin Budapesta, care nu 
are cum să nu-ţi placă. Străzi pietmite şi clădiri vechi, 
pline de stil, ca într-un mare oraş istoric. Podurile peste 
Dunăre sunt bine întreţinute, iar pescarii coboară pe digul 
în trepte până la marginea apei. Arhitectura denotă 
bogăţia şi grandoarea unei foste capitale imperiale. După 
ce vezi oraşul înţelegi de ce ungurii sunt mai plini de sine 
decât nemţii şi francezii, şi neîmpăcaţi aproape ca 
palestinienii. E frustrant să ai o capitală de asemenea 
anvergură şi să fii o ţărişoară oarecare, neînsemnată. Tine¬ 
rii români, aşezaţi la o terasă, sunt serviţi cu o cafea trân¬ 
tită, de nişte chelneriţe încmntate. 

Dacă Ungaria, în unele locuri, seamănă cu Ardealul, 
intrând în Slovacia simţi mai mult depărtarea de ţară şi 
aerul de occident. E şi mai curat decât în Ungaria şi te 
simţi străin pentru că sunt altfel de feţe, parcă spălate cu 
mai mult săpun. Se cunoaşte peste tot un pas înaintea 
Ungariei. Casele, cu acoperiş de ţiglă sau tablă, sunt toate 
etajate. Toţi ţăranii au antene parabolice şi „viloaie” ca 
ştabii din România. Până şi câmpurile sunt lucrate parcă 
mai gospodăreşte. Maşinile vechi (Skoda) sunt mai pu¬ 
ţine. In Kosice am văzut şi o reprezentanţă Dacia, cu o 
Solenza expusă, şi chiar câteva Dacii pe străzi. 

Polonezii - români cu mustată 

» 


Polonia are o ţară cu o suprafaţă cu puţin mai mare 
decât cea a României, dar o populaţie dublă. Poate pentru 
că sunt atât de mulţi, polonezii nu prea învaţă limbi stră¬ 
ine. La un hotel de două stele, dar mare, din Cracovia, 
singurul care ştia să numere până la zece în engleză era 
recepţionerul, nici măcar chelneriţele nu ştiau. Singurii cu 
care poţi schimba două vorbe sunt studenţii - aceştia ştiu 
însă englezeşte şi pentru interlocutori. 

Polonezii nu-i privesc de sus pe români — nici n-ar 
avea de ce. Sunt ca nişte români, ceva mai bogaţi şi cu ten 
mai spălăcit. Cracovia este un Bucureşti cu mai multe o- 
biective turistice, mai mulţi mustăcioşi, fără metrou, dar 
cu mai mulţi biciclişti. Străzile nu pot fi comparate — la 
trecerile peste liniile de tramvai nu simţi hurducăturile de 
la noi. Parcurile sunt fără maidanezi şi fără aurolaci, iar 
şanţurile... fără beţivi. Dacă apare unul mai băut undeva, 
poliţia se duce drept la el şi îl întreabă de sănătate. 

Desigur, există şi amărâţi, care adună cutii de bere 
goale din pubele, pentm reciclare. Cerşetorii sunt eleganţi, 
cu pălăriuţă, şi au aer de gospodari. Polonezii nu au case 
în culori ţipătoare, şi ne fac să credem că e uşor să fii euro¬ 
pean, pentru că seamănă cu noi mult mai mult decât 
ungurii. 

Dacă în Debreţin nu atrăgeau atenţia tinerii în 
fundul gol, în Cracovia era ceva obişnuit să întâlneşti pe 
stradă zeci de călugăriţe, pe jos sau pe bicicletă, şi preoţi 
purtând reverenda. In piaţa centrală, majoritari sunt însă 
turiştii străini. Pe lângă plimbările cu trăsura şi cu vehicule 

speciale descoperite, aceştia se distrează hrănind stolurile 
de porumbei. Un păhăruţ de seminţe pentm păsările care 
îţi mănâncă din palmă şi-ţi stau pe umăr costă un zlot 
(8 500 lei vechi). Catedrala care domină piaţa. Sfânta 
Maria, e cea în care Ioan Paul al Il-lea a oficiat, atât 
înaintea numirii ca papă, cât şi la vizita din 1998. In faţa ei, 
o violonistă, cu o pălărie în faţă, cânta Vivaldi la nivel 
profesionist. 

Catedrala are două intrări, lucru de care îţi dai seama 
după ce intri, pentru că nu poţi pătmnde decât până la 
jumătate. Prima intrare este cea pentm a credincioşilor. 
Erau destul de mulţi (polonezii sunt foarte religioşi) în 
genunchi, în faţa unei icoane care semăna cu cele orto¬ 
doxe. In lateral, tinerii şi oameni între două vârste stăteau 
la coadă la spovedit cu servieta, ieşiţi, probabil, de la servi¬ 
ciu. 

Traseul pentm turişti, din cealaltă parte a catedralei, 
costă 4 zloţi şi se poate face în 5 secunde. E de văzut 
interiorul foarte strălucitor şi altaml interesant de tip pli¬ 
ant, cu o suită de statui mari - atunci când e deschis. 

Alături de catedrală, se mai poate vizita Universita¬ 
tea lui Nicolaus Copernic, prima în sensul actual al 
noţiunii, din lume. Acolo se predau, în secolul al XV-lea, 
filosofia, astronomia şi matematica, în paralel. 

Preţurile sunt mari, ca pentru salariul mediu de 800 
euro: 9 zloţi kilogramul de roşii, 5,5 z cel de castraveţi, o 
pâine mai mică — 2,2 z, un salam tip Sibiu 37 z/kg, 25 z o 
carte de 250 pagini. Polonezii săraci circulă cu Fiaturile 
mici, cât Lăstunul. 

Oameni omorâţi pe bandă 


Muzeul Auschwitz s-a putut deschide la numai doi 
ani de la încheierea războiului, fiind vorba de atrocităţi 
comise de o ţară străină, mai uşor de arătat cu degetul. Nu 
a fost singurul lagăr de exterminare, dar a fost cea mai 
mare fabrică a morţii din lume. Oamenii erau omorâţi pe 
bandă, din părul lor se făceau pânze şi se confecţionau 
haine pentm germani, dinţii de aur le erau transformaţi în 
lingouri, chiar şi cenuşa li se folosea ca îngrăşământ, 
pentru a obţine recolte mai bune! 

Oroarea a funcţionat într-o cazarmă poloneză cu 20 
de corpuri existente dinainte de război - în regiune se pot 
vedea şi alte case construite la fel, din cărămidă roşie şi 
netencuite iar ulterior deţinuţii au mai construit încă 8 
corpuri. Locul a fost ales de către nazişti în această 
localitate (Oswiecim, în poloneză) din apropierea graniţei 
cu Cehia şi cu Slovacia, pentru legăturile sale feroviare. 
Complexul cuprinde lagărele Auschwitz I, II şi Birkenau. 
Auschwitz I (simbolul exterminării), avea o capacitate de 
10.000 locuri, Auschwitz II, 100.000. între 1940 şi 1942 
au murit aici 650.000 polonezi - ei reprezentând atunci 
majoritatea prizonierilor. 

Sinistrul umor nazist 

în 1942, la Conferinţa de la Wansee, naziştii adoptă 
„soluţia finală” în „problema evreilor”, adică extermina¬ 
rea lor în masă. Au mai murit de atunci încă 1,3 milioane 

de oameni, nu numai evrei, ci şi circa 220 000 ţigani, 
15 000 mşi şi alţi 50 000 din diverse ţări. Numărul e doar 
estimativ, pentm că o mare parte dintre prizonieri erau 
duşi direct la camera de gazare, fără a fi înregistraţi. Au 
fost ucişi oameni de toate religiile, inclusiv preoţi polo¬ 
nezi catolici, ca deţinuţi politici. 

In interioml lagărului-muzeu se pot vedea tone de 
păr tuns de la cei gazaţi şi obiecte ale victimelor, grupate 
pe categorii: munţi de ochelari, oale, geamantane, pantofi 
de toate mărimile, ciorapi, dar şi obiecte de igienă perso¬ 
nală - perii, creme de ghete - în contrast şocant cu soarta 
deţinătorilor lor. 

Nu numai inscripţia Arbeit macht frei era de un o 
ironie sinistră, ci acelaşi tip de umor era aici la el acasă, ca 
intr-un teatru absurd, în care toate cuvintele îşi pierd 
sensul. Evreilor li se spunea că vor merge în Est, unde vor 
începe o viaţă nouă, aşa că îşi luau toate lucmrile cu ei. 
Ghida ne povesteşte cu un tremur în glas că prizonierii 
călătoreau câte 80 intr-un vagon pentm vite, 5 zile 
neîntrerupt, fără mâncare, fără aer şi fără loc pentru făcut 
nevoile. Mulţi mureau pe dmm. La sosire, doar aproxima¬ 
tiv 25% erau păstraţi - cei care păreau mai buni de muncă. 
Restul erau trimişi direct la gazare, câte 1.500 - bărbaţi, 
femei şi copii. Acestora li se spunea să se dezbrace şi să nu 
uite cumva unde şi-au pus pantofii, pentru că sunt duşi să 
facă duş. Unora li se dădeau chiar săpunuri şi prosoape. In 
cameră erau aşteptaţi de pastilele de gaz Ciclon B, care 
erau activate de căldura oamenilor. Mureau în câteva mi¬ 
nute, sufocaţi, şi cu o puternică senzaţie de frică. Un 
doctor se uita apoi pe hublou, după care pornea 



ventilatoarele. La gazare lucrau şi câţiva deţinuţi 
privilegiaţi, care erau omorâţi după trei luni. 


500 000 de vizitatori anual 

Bagajele prizonierilor erau păstrate în depozite 
imense, numite Canada I, II, III - pe atunci Canada fiind 
simbolul bunăstării. Cei buni de muncă lucrau 12 ore pe 
zi, aproape fără mâncare. Erau încălţaţi direct cu pantofii, 
fără ciorapi, pe ger. Cei care făceau bătături sau degerau 
erau trimişi la „spital”, iar cadavrele le erau arse în cup¬ 
toare ca de pâine. Cine cârtea era trimis la judecata 
Gestapo-ului, care dura 2 minute şi se termina cu 
condamnarea la moarte prin înfometare, prin sufocare în 
cameră fără ferestre, prin experimentele medicale sau, mai 
simplu, prin împuşcare. La zidul execuţiei toate ferestrele 
dimprejur erau acoperite, pentru ca deţinuţii să nu vadă ce 
se întâmplă. 

In lagăr se pot vedea încăperile dedicate fiecărei 
torturi în parte. In camere paturile erau supraetajate şi 
ordine - probabil victimele mureau cu patul făcut la 
dungă. In retragere, nemţii au încercat să distrugă urmele, 
şi au dinamitat marile crematorii. Pozele expuse la muzeu 
au fost făcute chiar de ei şi au fost găsite după război 
intr-un alt lagăr şi recunoscute de o fostă victimă. Aveau 
explicaţii în poloneză şi engleză, la intrare inscripţiile fiind 
şi în evreieşte. Muzeul este vizitat anual de 500 000 turişti, 
preţul minim al biletului este 2 euro. 

Tinerii peremişti au părut destul de marcaţi de ceea 
ce au văzut. Dacă la ducere erau veseli şi se tratau cu 
muzică dance şi manele, la întoarcere aveau feţe lungi şi 

parcă le era necaz că au vizitat aşa ceva. Corneliu Vădim 
Tudor a ţinut şi un discurs solemn în faţa zidului execu¬ 
ţiei: „Nu trebuie să ascundem adevărul, ca să nu repetăm 
istoria. In acest loc al tăcerii, mă angajez şi jur mie însumi 
că aşa ceva nu se va repeta niciodată. Trebuie să fim 
vigilenţi, ca aceste tendinţe să nu mai izbucnească nicio¬ 
dată. Ne rugăm pentm pace în lume. Amin” a spus 
tribunul, mişcat. Naty Meir a ţinut o scurtă slujbă în limba 
evreiască. Apoi liderul PRM s-a fotografiat cu delegaţia 
română, observând că „aici e singurul loc unde faci poze 
fără să zâmbeşti”, şi nu i-a lăsat pe tineri să-l aplaude. La 
încheierea vizitei, imediat după ce ne-am urcat în autocare 
a început o ploaie torenţială, cu grindină. 


15 mai 2004 

La Bruxelles, jurnalist şi turist 


Odată ajuns în Bruxelles pentru întâlniri cu oficiali 
UE, nu poţi rata ocazia de a şi vizita oraşul-reşedinţă al 
instituţiilor comunitare, asociind astfel, ca jurnalist, 
discursul proiectului european cu imagini ale realităţii 
concrete. 

în Europa ne primesc arabii, negrii şi asiaticii 

Primul contact e în aeroport, cu funcţionarul de la 
ghişeu: văzând paşaportul de România, te întreabă scopul 
vizitei, ceea ce îi face să râdă pe englezii din spate: „Ia uite, 
îi întreabă de motive!” Pe moment te ataci, dar, după câ¬ 
teva zile în Bruxelles, înţelegi singur rostul întrebării. 

Hotelul, situat la 100 de metri de Comisia Euro¬ 
peană e, în ciuda numelui pretenţios, Croivne Pla^a, e mai 
puţin elegant decât multe din ţară. In hol se urmăreşte pe 
ecrane Euronem, iar fundalul e dominat, aici ca şi în tot 
oraşul, de aceleaşi melodii, în vogă şi la noi. 

In centrul oraşului fac impresie clădirile sobre pe 
ambele părţi ale Bulevardului Justiţiei - de la Gara Cen¬ 
trală la Comisie. Nu foarte înalte, clădirile îţi creează to¬ 
tuşi, prin îmbinarea între arhitecturile vechi şi cele noi, cu 
pereţi de sticlă, dar construite exact la acelaşi nivel, fără 

niciun spaţiu gol, senzaţia de ziduri compacte - strada 
fiind şi ea oarecum îngustă. Pe deasupra, culorile închise 
ale faţadelor din întregul centm potenţează, când nu e 
soare, senzaţia unui crepuscul deprimant, ca în filmele de 
genul Blade sau Matrix. 

Cele două mari clădiri ale Comisiei - Charlemagne şi 
13 erleymont, numite după străzile lor -, ca şi Direcţiile 
Generale ale Comisiei şi celelalte instituţii europene din 
apropierea centmlui, au o arhitectură modernă (cu faţade 
de sticlă în nuanţă albastră), mult deosebite de majoritatea 
celorlalte clădiri din zonă, vechi şi cu acoperişuri în 
general maro închis. In tot centrul şi mai ales în zona 
instituţiilor, aproape toate spaţiile sunt de închiriat sau de 
vânzare — e un loc mai mult pentru birouri, unde seara 
străzile sunt pustii. 

Bruxelles-ul e sigur şi la orice oră te poţi plimba prin 
cartiere fără teamă. Intr-un oraş care găzduieşte sediul 
NATO securitatea nu miră, dar ea e remarcabilă ţinând 
cont că nu se simte prezenţa poliţiştilor. Pe o stradă se 
aude hărmălaie, pe la 9-10 seara. Mă apropii să văd mai 
bine: un grup de tineri ascultau muzică la maxim în faţa 
unui club şi se dădeau cu rolele. Capătul străzii era însă 
plin de poliţişti, apămţi imediat, cu motociclete sau cu 
maşini, pentm a urmări, discret, fiecare mişcare a tinerilor 
gălăgioşi. 

Cartierele sunt pline de arabi (şi arăboaice cu văl). Pe 
ziduri scrie cu graffiti „Fuck Bush & Sharon”, iar străzile 
răsună de claxoanele coloanelor ale nunţilor lor. La tot 
pasul, pe străzi şi în instituţii, întâlneşti o mulţime de negri 
şi de asiatici. Aceasta e Europa în care intrăm. 

Dacă te rătăceşti, eşti îndrumat amabil de oricine 
spre zona instituţiilor. Acolo, îţi poţi potrivi ceasul după 
funcţionarii Comisiei, care îşi termină programul la ora 6, 
şi nu rămân nici o secundă în plus, aşa că ies cu toţii în 
acelaşi timp. Funcţionarii şi vizitatorii au la dispoziţie, în 
sediu, o cantină excelentă cu autoservire. Două feluri plus 
băutură costă 11 euro. La sticluţe de 250 ml există şi un 
„amestec de vinuri din diferitele ţări ale comunităţii 
europene”. La 12,30, în prima joi din lună, activitatea se 
întrerupe pentm câteva minute, la sunetul unei sonerii 
stridente, chiar şi în timpul lucrărilor de la Comisie şi 
Parlament - e un exerciţiu de alarmă aeriană rămas din 
timpul războiului. 

în centrul istoric, belgienii sunt minoritari 

Dacă uiţi cum se numeşte simbolul - destul de bizar 
- al Bruxelles-ului, poţi întreba pe oricine unde e „statuia 
cu băiatul care face pipi”. Toţi ştiu la ce te referi şi te în¬ 
drumă, nederanjaţi de întrebare, spre Manneken Pis. 
Statueta se află la trei staţii de metrou de Comisie, în 
centrul turistic al oraşului. Aproape de ea este piaţa cen¬ 
trală, înconjurată de clădiri istorice, între care şi primăria - 
care după arhitectură, ai jura că e catedrală. Spre Grand 
Place duc o mulţime de străduţe înguste cu clădiri vechi, 
pline de magazine cu suveniruri şi restaurante. La terase, e 
aproape imposibil de găsit o mâncare normală, fără melci, 
broaşte, fructe de mare, scoici şi altele neidentificabile. 

La prima ieşire în oraş ne-am aşezat prima oară 
împreună cu gmpul la terasa unui restaurant chinezesc. 
Vrând să-i fac plăcere gazdei, comand mâncare cliine- 

zească. Ceea ce părea însă cel mai familiar din meniu - 
chifteluţe de peşte - nu putea fi mâncat nici cu cele mai 
mari eforturi: după ce încerci, simţi că dacă mai iei un 
dumicat nu mai ajungi acasă. Apoi, dacă vrei să-ţi iei 
greaţa oribilă cu bere, observi că berea chinezească nu e 
nici ea departe. In final, nu-ţi pare rău atât de cei 15 euro, 
cât de faptul că l-ai dezamăgit pe patron. 

Pe străzi, nou-veniţii sunt pândiţi de statuia vie a lui 
Van Gogii. Chiar dacă ştii de la televizor schema cu omul 
camuflat în statuie, care te sperie ca să-ţi ceară bani, nu o 
ştie colegul şi, din cauza surprizei, tot cazi în capcană. 
„Hai să faci o poză!” îţi zice. Apoi: „Şi colegul!” Apoi: 
„Dă-mi şi mie doi euro!” „Şi colegul!” După care ne oferă 
două vederi cu Van Gogh. Ţinându-mă de umăr pentru 
poză, mă întreabă de unde sunt. Ştiind că trucul e practi¬ 
cat de emigranţi, îl întreb şi eu de unde e. „Din Camerun”, 
răspunde statuia, cu care găsim în fotbal punctul comun: 
întreb de Makanaki şi Milla şi îmi răspunde între - 
bându-mă ce mai face Lăcătuş, „care a luat bătaie de la 
Camerun în 1990”, apoi se miră că, european şi adversar 
fiind, îmi place intr-adevăr Milla. 

In Grand Place, furnicarul turiştilor, e mare lucm 
dacă, din zece oameni, întâlneşti un belgian. Mai degrabă 
dai de un român. In Piaţa Spaniei, aflată în apropiere, o 
persoană cerşea în franceză, dar cu batic şi fustă purtate 
ca la noi. O întreb, în trecere: „Eşti româncă?” „Dă şi mie 
ceva!” - răspunde ea. Şi în alte locuri din oraş auzi oameni 
vorbind în româneşte între ei sau la telefon. 

Uneori asişti, incognito, la discuţii ale conaţionalilor. 
Nişte tineri povesteau, într-o română cu accent 
moldovenesc - înainte s-o rupă perfect pe franţuzeşte -, 

că românii voinici ca ei sunt preferaţi atât de patronii 
belgieni, pentru munca la negru, cât şi de... belgience. 

Pe o străduţă centrală un acordeonist le cânta la ure- 
che turiştilor aşezaţi la terasă. Chelnerii credeau că versu¬ 
rile sunt în limba turiştilor, în timp ce aceştia credeau că e 
flamanda locală. Dar el cânta: „Am venit să mă distrez, 
măi, măi!” Din loc în loc, mai poţi întâlni români şi în 
cartiere, ba cu acordeonul, ba căutând în gunoaie - îi ci¬ 
teşti după faţă, până când, la un moment dat, te plictiseşti 
să-i tot descoperi. 

Români pretutindeni 

Uneori, continui să ai surprize. Mergem la o terasă 
unde ne serveşte o domnişoară. Remarcăm întâi numele 
ei, scris pe bonul fiscal - Cristina. Apoi, că nu are curaj 
să-i anunţe pe cei de la casă că i-au greşit bonul, şi nu ştie 
să ne spună cu alte cuvinte ce înseamnă unele mâncăruri 
din meniu. „Sunteţi belgiancă?” - o întreb. De ce? „Arătaţi 
a estică şi am crezut că sunteţi româncă”. Sunt unguroaică! 
Apoi ne povesteşte că e de şase ani în Bruxelles, unde a 
făcut un masterat şi termină peste o lună un doctorat în 
chimie, pe protecţia mediului. Are bursă, dar cheltuieşte 
mai mult, şi trebuie să lucreze. Peste o lună vrea să plece 
din această bloody country, pentru că nu îi plac belgienii ipocriţi 
care îţi cer să le asculţi morala, când ţi eifac la fel. Are doar prie¬ 
teni străini, pentm că, în faţa belgienilor, orice arface, rămâne 
doar o estică. Nu a vrut să-i facem poză, dar ne-a dat numă¬ 
rul de telefon al Universităţii, pronunţând, pentru sine, 
cifrele în română. „Sigur nu eşti româncă?” Mama mea este 

româncă din Cărei, dar nu ştiu foarte bine româneşte — o scaldă, 
roşie în obraji, tot în engleză... 

Nu toţi românii se simt însă singuri în Bruxelles. La 
restaurantul „La Fontaine”, chiar lângă Comisia Euro¬ 
peană, şef peste ospătari este tânărul Adi din Constanţa, 
sosit tot de şase ani. „In timpul ăsta mi-am cumpărat deja 
două apartamente, dintre care unul aici, peste drum. 
Acum patru ani făcea 65 000 euro. Acum costă 180 000 
euro. Ăştia nu-şi cumpără”, ne spune, arătând peste umăr 
spre colegii belgieni - care şi nouă ni s-au părut că, în 
comparaţie cu emigranţii, nu se omoară cu munca. 

Bunăstare, dar şi boschetari 

Călătoria cu metroul costă 1,5 euro - salariul mediu 
fiind de circa 1 500 euro. Seara, cartela se ia de la un fel de 
tonomat şi se compostează numai din conştiinţă, pentm 
că pază nu există şi nici controale n-am văzut. Nu e dife¬ 
renţă între metrou şi tren, dat fiind că unele staţii de tren, 
cum e cea de la Gara Centrală, sunt subterane. De la aero¬ 
port se ajunge în centru cu trenul - care are tot staţie 
subterană şi la aeroport. Un fel de mâncare săţios plus o 
băutură costă, la terasele din centm, între 6 şi 20 euro, 
pantofii din vitrine 44-69 euro, un pulover — 20-30 euro, 
un tricou - 10 euro. O oră la internet-cafe-ul din gară 
costă 2 euro, iar 15 minute 0,75 euro - aproape dublu faţă 
de cartiere. Când întreb dacă Windows-ul are caracterele 
româneşti, negrul de ghişeul cafe-ului rămâne perplex. Mă 
priveşte cu simpatie - ca pe unul mai străin decât el -, dar 
îmi zice: „dacă încerci, timpul curge”. 

La Comisia Europeană se aud şi sonerii 
nepolifonice, cu care de mult, în liceele noastre nu mai ai 
ce căuta, iar bruxellezii nu sunt snobi nici la maşini. 
Nu-mi amintesc să fi văzut jeep-urile războinice de la noi, 
nici Rolls-Royce-uri, ci străzile ar semăna cu cele din 
România, fără vechile Dacii 1300. Cei care au maşini mai 
vechi - VW sau Peugeot - sunt emigranţii săraci. Nu poţi 
vedea nicio urmă de groapă, iar asfaltul pare indestructi¬ 
bil. 

Strada e plină, în multe locuri, seara, de resturi de 
ţigări, deşi celelalte gunoaie nu pot fi văzute decât în 
pungi de plastic, în pubele sau aşezate în faţa magazinului, 
pe trotuar. Unei emigrante drogate nu i-a plăcut asta şi, 
după ora închiderii, i-a scos din minţi pe patronii de 
magazine din tot centrul istoric, luându-le la şuturi pun¬ 
gile de gunoaie, în timp ce ei o ameninţau cu bătaia. 

Vezi destui cerşetori sau „boschetari”, dintre care 
unii au feţele acelea de occidentali neaoşi - blonzi şi cu 
trăsături ca de actori. Unii cerşesc stând jos la ieşirea din 
staţia de metrou, alţii dorm pe bănci în oraş sau în staţia 
de metrou, alţii îşi fac culcuş lângă pereţii unor clădiri cu 
copertină. 

In întreg oraşul, singurele animale libere pe care 
le-am văzut au fost două pisici, dintre care una cu zgardă, 
iar cealaltă, blândă, se ţinea după trecători - probabil 
aparţinea unui locatar din zonă. 

E interesant şi că reclamele firmelor sunt foarte 
simple şi discrete, spre deosebire de buticurile noastre, 
aproape toate cu embleme şi înscrisuri megalomanice. In 
schimb, tot aeml de Bruxelles respiră bunăstare, şi mulţi 
oameni au acea expresie tipică de capitalist care nu a dat 

niciodată de greu. Totul pare atât de departe de noi, încât, 
fără invidie, te întorci acasă, totuşi, cam întors pe dos, 
chiar dacă ai, uneori, senzaţia că şi occidentalii au ceva de 
învătat de la noi. 

28 septembrie 2006 

Pieton în Amsterdam 


Dacă eşti în Bruxelles şi ai o „fereastră” de o zi, cele 
trei variante de „ieşiri” cele mai la îndemână sunt Osten 
(pe malul Mării Nordului), Luxemburg sau Amsterdam — 
distanţele, cu trenul, nu sunt mult diferite. Aleg, împreună 
cu câţiva colegi. Amsterdamul. Cursele sunt din oră în 
oră, iar biletul dus-întors - redus cu 40% în week-end, în 
Benelux - costă 40 euro. 


Apă peste tot 

Călătoria, care durează mai puţin de trei ore, e cu 
atât mai interesantă cu cât, în week-end cel puţin, trenul 
este plin de pasageri de toate naţiile. Chiar dacă exteriorul 
e uneori plin de graffiti, ca şi pereţii gărilor, interiorul 
străluceşte de curăţenie. 

Alături de mine stă un bătrân flamand inteligent şi 
simpatic, căruia îi place să-şi exerseze engleza - cum recu¬ 
noaşte. Născut în Olanda şi stabilit în Bruxelles, observă 
că belgienii valoni francofoni prind mai greu limba lui 
Shakespeare decât flamanzii, şi nici nu se omoară s-o în¬ 
veţe, „convinşi că limba lor e cea mai frumoasă din lume”. 
In schimb, orice olandez vorbeşte, mai bine sau mai rău, 
englezeşte, în semn de recunoştinţă pentm că englezii i-au 

eliberat de germanii pe care îi credeau prietenii lor, dar 
care i-au ocupat, provocându-le o ură care le-a rămas 
până azi; belgienii, totuşi, nu au avut acelaşi şoc când au 
fost invadaţi de nemţi, pentm că ei mai fuseseră aici şi 
oamenii au zis doar: „au venit la loc” - îmi mai explică. 

Graniţa între Belgia şi Olanda se trece fără să bagi de 
seamă - se anunţă doar numele staţiei: Rosendhal. Ştii că 
ai trecut în Olanda pentru că, în aproape toate curţile mai 
mari, vezi gmpuri de vaci pe câmp, fie doar bălţate, maro 
cu alb, fie negm cu alb, fie albe - în fiecare curte de un 
singur fel. Mai remarci numărul mare de mori de vânt şi 
generatoare eoliene şi, mai ales, ceea ce belgi- 
ano-olandezul m-a avertizat: „E apă peste tot în Olanda” 
— de altfel, trenul trece de mai multe ori prin tuneluri pe 
sub râuri, lacuri sau canale. înainte să coboare, bătrânul 
mă mai previne să am grijă la bicicletele din Amsterdam, 
pentru că sunt periculoase... 

In tren, unii călători observă dintr-o privire că eşti 
străin: nu ai tenul lor alb, care pare că nu are nevoie de 
săpun, şi nici privirea „de-a casei”. Alţii însă nu se prind. 
Un tânăr belgian fără bilet ţinea de „şase” un prieten care 
îşi făcea ţigară cu drog în WC. Trec pe lângă el, 
apropiindu-mă de ieşire. Pe un ton serios, mă întreabă 
răbdător, în toate limbile, dacă sunt conductorul trenului. 
Când îi zic, râzând, că sunt un călător, se linişteşte. Nu are 
vreun complex de superioritate faţă de străini, ci începe să 
strige la prietenul lui să iasă odată afară că un om aşteaptă 
la uşă. 

în parcuri se stă pe iarbă şi se admiră raţele 


Amsterdamul seamănă cu Bucureştiul mai mult de¬ 
cât Bmxelles-ul: străzile şi arhitectura sunt mai aerisite. 
Piaţa centrală, la 10 minute de gară, poate fi găsită imediat, 
ca orice obiectiv turistic, urmărindu-i pe japonezii cu 
aparatele de fotografiat la gât. In centrul pieţei, un circar 
stă în cap, sub privirile turiştilor, scoţând foc pe gură. Şi 
aici sunt statuete vii care cer bani, dar şi trecători pe care îi 
auzi vorbind româneşte. Şi în Amsterdam negrii sunt 
numeroşi şi poţi vedea arăboaice cu văl - deşi mai puţine 
şi parcă mai emancipate, mai „ochioase” decât în 
Bruxelles. Nu lipsesc nici cerşetorii şi boschetarii, care nu 
par însă români. 

Dacă în Bruxelles toată lumea merge să vadă 
Manneken Pis, în Amsterdam orice snob merge întins să 
vadă întâi Muzeul Rembrandt. Noi n-am reuşit să ne fa¬ 
cem datoria de turişti (recomandată de bătrânul flamand), 
pentru că, din păcate, era închis. 

In centm, nu poţi să nu remarci mulţimea de 
magazine cu suveniruri sau cu tricouri şi accesorii pentru 
fanii echipei Ajax. Pe străzile mai lăturalnice, dai de multe 
birturi turceşti, între care unele au, chiar alături de tejghea, 
WC-uri cu taxă (0,5 euro - ca în gară). La două-trei străzi 
distanţă însă te aşteaptă sistemul original de WC-uri pu¬ 
blice gratuite pentru bărbaţi - cu patru alveole semides- 
chise, în văzul tuturor, chiar în mijlocul intersecţiei. 

Dacă nu te conving turcii, şi nu eşti destul de 
dezinhibat pentru alveole, poţi „vizita” şi tufele din par¬ 
curi — curăţenia Amsterdamului oricum nu se întinde 
? A 

până acolo, ci sunt pline de hârtii. In parc, spaţiul verde 

nu e protejat, ci toată lumea stă pe iarbă, privind la raţe şi 
la vaporaşele cu turişti care străbat canalele mărginite, ca 
la Veneţia, de clădiri cu fundaţia în apă. 

Sâmbăta, localurile din centru oraşului sunt pline de 
englezi, care urmăresc la televizor meciurile din Premiere 
League. Programul etapei e afişat peste tot, iar când se dă 
un gol străzile vuiesc. Unii au figuri de hooligans, dar sunt şi 
adolescenţi care se tem când văd pe cineva cu camera 
foto, gândindu-se că părinţii ar putea afla de escapada lor 
pe continent. 


Catedrala dintre bordeluri 

Dacă te plimbi mai mult de 20 minute în Amster¬ 
dam (care e şi port), nu poţi să nu dai şi de latura lui mai 
puţin luminoasă - reţeaua de străduţe aproape de centru, 
plină de sex-shop-uri şi de vitrine în care aşteaptă femei în 
costume de baie. „Prostitution”, le explică ghizii turiştilor 
nedumeriţi. Tot în Red Right District există o mulţime de 
cafenele în care accesul tinerilor sub 18 ani e interzis, şi 
unde se consumă o anumită categorie de droguri legale - 
deşi, dacă cineva simte ulterior acel miros la tine eşti prac¬ 
tic exclus din societate. Un negm îmi oferă, pe stradă, şi 
cocaină - al cărei consum nu este, totuşi, permis. La 
magazinele din apropiere se vând tricouri blasfematoare 
cu un Iisus caricaturizat, fumând pe cruce acel tip de 
droguri - dacă instituţiile europene ar fi fost plasate 
intr-un asemenea oraş, în locul sobrului Bruxelles, 
scandalul ar fi fost, probabil, imens. 

La marginea Districtului se găseşte însă şi o 
catedrală - St. Nicholas -, în care e slujbă sâmbăta la 5 

după-amiaza. La uşă scrie: „intră doar cei care vin pentru 
slujbă, nu turiştii”, la care mulţi turişti englezi rămân inter¬ 
zişi. Intru totuşi, dar în interior un angajat cu ecuson la gât 
nu mă scapă din ochi, bănuind că aş fi, de fapt, turist. 
Corul cântă foarte frumos, catedrala e destul de plină, iar 
enoriaşii ştiu să se ridice şi să se aşeze în bănci conform 
tipicului slujbei. 

Lângă altar se află şi o icoană bizantină, dar ochii îţi 
cad pe inscripţia cu litere mari, din faţă, în dreptul uşii, 
care spune, în latineşte: „Nu se cade ca pâinea fiilor să o 
arunci înaintea câinilor” - se simte aici aluzia la ceea ce se 
întâmplă în vecinătate. 

Românii şi luzării 

Ce te frapează în Vest în general, începând din 
Ungaria, unde şoselele au alături de ele piste, este numărul 
bicicliştilor. In Bruxelles, unde deşi străzile nu sunt neapă¬ 
rat atât de largi, întotdeauna e loc pentm biciclete, fie pe o 
pistă marcată cu roşu pe trotuar, fie pe o bandă delimitată 
pe stradă, separat de maşini. Semafoarele organizează 
inclusiv traficul pe două roţi, astfel încât să poată circula 
fluent toată lumea. Majoritatea bicicliştilor poartă, pe 
bună dreptate, cască, şi când eşti pe pista lor te claxo¬ 
nează, pentru că altfel, zboară ca săgeţile. Până şi la Comi¬ 
sia Europeană există parcare pentm biciclete. 

Dacă la noi un secretar de stat a fost bătut, fiind 
considerat „luzăr” pentru că avea Trabant, în Olanda ar 
trebui să fie execuţii în masă, pentru că toţi au biciclete şi 
în unele zone nu vezi aproape deloc maşini. Doar că 
acolo, în general, există respect nu doar pentm milionarii 

în euro care scot telefonul a ameninţare, ci şi pentru 
cetăţenii obişnuiţi, care poate vor să facă economie la 
transport. Bicicletele nu sunt din acelea de flţe, cu care se 
urcă până pe vârf de munte, ci „parcările” sunt pline de 
modele obişnuite, uzate, cu care se circulă însă în viteză. 
In centml Amsterdamului acesta este aproape singurul 
mijloc de transport. Există chiar biciclete cu scaun şi 
acoperiş, cât nişte maşini Smart, cu unul sau mai multe 
locuri. Grupurile de biciclişti opresc la semafoare, 
semnalizează şi se strâmbă când le stai în cale, pe banda 
lor. 

Acolo, de altfel, la treceri maşinile opresc întot¬ 
deauna şi, când e vorba de cel mai mic drept cetăţenesc, 
occidentalii nu au deloc răbdare. Autobuzele n-ar putea 
pleca vreodată cu oamenii târâş sau lăsându-i să alerge, 
nici nu-ţi poţi imagina un microbuz pentm cartofi folosit 
în transportul public. Când un autobuz cu turişti străini, 
surprins de schimbarea semaforului în viraj pe o trecere 
de pietoni, încearcă să treacă mai departe, în ideea că 
pietonii suportă şi ei niţel, aceştia de fapt încep să ţipe, 
lovesc cu putere în geam sau scuipă atât de rapid şi 
abundent, de parcă ar fi ştiut că se va ivi prilejul şi şi-ar fi 
pregătit de mult saliva. 


29 septembrie 2006 

O plimbare prin Strasbourg 


Pentru a fi prezent o zi la sediul Parlamentului 
European din Strasbourg, varianta rapidă şi ieftină e să 
pleci după-amiaza cu avionul până la Stuttgart, de acolo să 
iei trenul spre Strasbourg, apoi să te întorci pe acelaşi 
drum, a treia zi dimineaţă. Destul cât să iei pulsul vieţii din 
Franţa, dar şi din Germania - pentm noi, două icoane ale 
civilizaţiei. 


Low cost, low confort 

Dacă vrei să faci economie (chiar dacă Parlamentul 
le decontează transportul ziariştilor) trebuie să ştii la ce să 
te aştepţi de la zborul low-cost: scăderea preţului se face 
pe seama reducerii confortului la strictul necesar. De fie¬ 
care parte a culoarului sunt trei rânduri de scaune, aşa că 
nu poţi privi pe geamul avionului decât de departe. Vezi 
doar relieful covorului de nori - ca un sol de stepă sălba¬ 
tică albă -, nu şi oraşele de dedesubt. Toată lumea zâm¬ 
beşte când stewardesa anunţă: „Compania Blm-Air vă 
oferă gratis... apă”, cu o pauză înainte de „apă”. La bord 
găseşti, totuşi, de cumpărat sandvişuri triunghi (4 euro) şi 
Cola, la cutie mică (2 euro) - aceleaşi preţuri ca şi pe aero- 

portul din Stuttgart, unde Cola la bidonul de jumătate 
costă, la tonomat, 3 euro. 

La ducere, avionul a fost plin. La întoarcere, lipseau 
destui, iar, după escala de la Sibiu, au mai rămas 10 pasa¬ 
geri până la Bucureşti. Mulţi dintre cei rămaşi în Germa¬ 
nia erau vânzători de maşini second-hand. „La o rablă de 
300 de euro, cumpărătorul îmi plăteşte 300 de euro şi mai 
acoperă hotelul - 100-200 euro -, biletul de avion dus - 
130 euro — şi 200 euro, benzina pentru întoarcere. Asta, în 
afară de taxa de înmatriculare”, mi-a explicat unul dintre 
întreprinzători. 

în Stuttgart, pe jos nu e „oglindă" 

Prima oară când mergi cu buletinul în Occident, te 
temi să nu fi înţeles greşit şi să ai, totuşi, nevoie de 
paşaport la sosirea pe aeroport. Pe mulţi din jurul tău îi 
vezi, din acelaşi motiv, cu paşaportul în mână, chiar dacă 
stau la ghişeul pentm cetăţeni UE. 

Totul, la nemţi, îti dă o senzaţie de aerisire şi clari- 
tate, pe care parcă o presimţi, parcă, în atmosferă, înainte 
să aterizezi. Totuşi - şi pasagerul de lângă mine are aceeaşi 
impresie - a trecut vremea când ne uluia totul acolo. 
Oamenii sunt, ce-i drept, o idee mai curaţi, dar în rest, nici 
o diferenţă: se îmbracă şi arată la fel: aceiaşi puşti cu căşti 
şi freze ciufulite, aceleaşi ecrane electronice, chiar dacă 
puţin mai avansate şi mai numeroase. Trenul-metrou din 
Stuttgart - care, ca şi în alte mari oraşe europene, leagă 
centml de aeroport - are un peron ceva mai curat ca la 
noi, dar nu „oglindă”. Şi în trenurile obişnuite — nu mult 
diferite de Săgeţile noastre - mai poţi vedea pe jos câte un 

biscuit strivit, un pahar căzut sub scaun. Călătoria de la 
aeroport la gara centrală, 25 de minute, e destul de 
scumpă: 3,1 euro. 


Suntem în Germania, nu se întârzie! 

In staţiile din centru se vorbeşte şi englezeşte la 
difuzoare, ca şi pe trenurile către Franţa, dar engleza 
crainicilor „bilingvi” e la fel de stricată ca şi la noi. Ca să 
cumperi bilet - în ambele ţări - trebuie să te descurci cu 
meniurile aparatelor cu touch-screen din fiecare staţie. 
Dacă nu cunoşti limba germană, trebuie să ştii măcar să 
ceri ajutor, fiindcă, pentru a obţine biletul, trebuie selec¬ 
tată precis zona - altfel preţul nu se afişează. Nemţii sunt 
însă amabili cu străinii necunoscători de germană, şi 
călătorii îţi vorbesc chiar în engleză, dacă observă că o 
foloseşti. 

La Karlsruhe, după circa 40 de minute, aproape toţi 
călătorii au coborât - fiind navetişti de Stuttgart. Dacă nu 
ajungi la timp la gară, poţi cumpăra biletul din tren. Con¬ 
ductorii - cel mai adesea femei, unele foarte bune vorbi¬ 
toare de engleză - sunt dotaţi cu un mic aparat electronic 
care poate emite orice fel de bilete, consultând, în acelaşi 
timp, mersul trenurilor. Cu puţina germană pe care o ştiu, 
am înţeles când unul dintre călători l-a întrebat pe un con¬ 
ductor dacă nu vor avea întârziere. „Ei, Căile Ferate ger¬ 
mane nu au întârzieri!” - i-a răspuns, făcându-i pe călători 
să zâmbească, dar mai mult pentru ton, fiindcă acesta e 
adevăml. Ba, la ducere, trenul a ajuns chiar cu 2-3 minute 
mai devreme. 

Şi funcţionarii din aeroport sunt operativi, iar 
dotările superioare se simt, mai ales atunci când soseşti în 
ultimul moment: nu mai eşti îmbarcat în avion cu ajutorul 
unui autobuz în care stai în soare zeci de minute, ci la 
bord ajungi printr-un tunel aerian lipit cu un burduf chiar 
de uşa unde te aşteaptă stewardesele. 

Remarci, totuşi, la ei o anumită austeritate - totul îţi 
atrage atenţia mai puţin decât la belgieni, olandezi sau 
francezi. Ca şi la alţi occidentali, îţi sare în ochi obiceiul 
multora de a umbla cu unghii netăiate, de parcă ar fi cu 
toţii afectaţi de normele de securitate, şi le-ar fi confiscat, 
ca mie, unghiera în aeroport. Obiceiul poate arăta însă 
încredere în sine: sunt frumoşi oricum. 

Atât nemţii, cât şi francezii te ajută, dacă eşti străin, 
fără să clipească, iar după ce vezi asta îţi promiţi să-i ajuţi 
şi tu, oricând ai ocazia, ca turişti. 

Cerşetori en franţais 

Gara din Stuttgart e modernă, dar simplă. Cea din 
Strasbourg e impresionantă: o combinaţie specific 
franţuzească între o bijuterie arhitectonică veche şi o 

constmctie futuristă din sticlă. 

A ? 

In oraşul de pe 111 nu auzi româneşte pe străzi. Poţi 
vedea însă destule arăboaice cu văl sau evrei purtând, fără 
complexe, chipa tradiţională. Ca şi la Stuttgart, fetele 
poartă tenişi ieftini. In general, trecătorii sunt îmbrăcaţi ca 
şi la noi, doar că îi auzi ciripind pe franţuzeşte, cu accentul 
lor revoluţionar, gata de ceartă. Par doar cu puţin mai 
curaţi, şi nicăieri nu vezi oameni în mizerie. La ieşirea din 

gară, te întâmpină, totuşi, vreo doi cerşetori, în franceza 
lor cu stil şi cu nasul pe sus. 

Singurul automat de bilete de tramvai care nu 
funcţiona era cel din gară. Cu taxiul, un drum de 10 mi¬ 
nute costă 12 euro. Taximetristul se miră când vede leii, şi 
îi explic că sunt bani româneşti. Nimeni nu te priveşte cu 
aroganţă, mai ales dacă eşti client. Toţi te ajută să vorbeşti 
franceza şi discută normal, chiar dacă mai greşeşti 
conjugările. 

E o adevărată senzaţie să ajungi seara la un hotel 
unde ţi-ai făcut rezervare şi unde nu găseşti pe nimeni 
după ora 21, decât un automat, în care, după ce introduci 
datele, obţii cartela de acces în cameră plătind cu cârdul - 
care nu pricepi unde trebuie inserat. Dacă nu te ajută unul 
dintre cei deja cazaţi, poţi rămâne pe dinafară. In schimb, 
cu un astfel de sistem, poţi fi găzduit fără să vezi neapărat 
pe cineva din personal. 

Tramvaiul pluteşte pe iarbă 

Oraşul are şi autobuze moderne - pe care scrie 
mare, cu autocolante, că protejează mediul, având filtre de 
particule -, dar baza transportului în comun este reţeaua 
de tramvaie, o adevărată emblemă a Strasbourg-ului. To¬ 
tuşi, şi acestea au uneori probleme. In dmm spre Parla¬ 
mentul European, vatmanul a anunţat la difuzor că 
vehiculul are o defecţiune şi se retrage, deci să îl luăm pe 
următorul. Călătorii încep să bombăne, supăraţi pe oraşul 
lor. „E o târlă” (une bergeriî), spune o călătoare. 

Tramvaiele, conduse de domnişoare, arată impeca¬ 
bil şi merg lin, ca pe o pernă de aer, pe liniile cu gazon des 

109 



între şine. Pe uşile mari, la nivelul solului, se pot urca 
înăuntru şi biciclete. Biletul simplu, de 1,4 euro, se 
cumpără de la automatele cu touch screen, şi se validează 
înainte de urcare, în alte aparate, amplasate în fiecare 
staţie - pentru a nu avea discuţii cu controlorii. Micile 
afaceri cu chioşcuri nu sunt permise nici în staţiile de 
tramvai, nici pe trotuare. Tot comerţul se face civilizat, în 
magazine. Chiar şi florăriile au buchetele expuse în rafturi, 
iar legumele stau doar în lăzi, nelăsând nici o mizerie pe 
jos. 

Când vezi doar un chioşc sau două de ziare în tot 
oraşul te întrebi, totuşi, ce tiraj or avea publicaţiile. Presa 
se vinde însă în dughenele obişnuite, din interioml clădiri¬ 
lor. Aproape în orice magazin, vânzătorii te abordează la 
intrare. Reclame au chiar şi cabinetele medicale: „Intraţi şi 
reparaţi-vă dinţii într-o oră!” 

Clădirile sunt vechi, elegante şi îngrijite, dar străzile 
par pustii. Pavajul şi asfaltul, în culori mai închise, arată 
mai curate. Gumele de mestecat amncate pe jos sau 
excrementele de câini sunt de neimaginat. Pe aleea 
turistică din faţa gării, singura aglomerată, fructele, destul 
de scumpe, au, toate, preţuri cu reducerea psihologică de 
5 eurocenţi: portocale - 3,95 euro/kg, pere - 3,45 
euro/kg, mere - 3,95 euro/kg, struguri - 3,45 euro/kg. 
Două străzi mai încolo, găseşti şi preţuri de două ori mai 
mici. 


Trafic pentru toţi 

Ca şi alte oraşe europene, Strasbourg-ul este un 
model pentru organizarea traficului, inclusiv pentru 

biciclişti. Transportul „velo” ajută la reducerea 
consumului de energie şi de bani, descongestionează 
traficul şi le permite cetăţenilor să se menţină în formă. 
Bicicletele pot căra şi bagaje grele - în sacoşe duble, mon¬ 
tate peste roata din spate -, şi chiar copii, pe un loc spe¬ 
cial, tot în spate. Ciclismul nu este riscant, pentru că se 
desfăşoară pe linii special amenajate şi, oricum, în oraş nu 
se circulă cu viteză. 

Dacă ar gândi ca noi, francezii ar trebui să circule, la 
salariile lor, doar cu Ferrari sau Bentley. Totuşi, nu am 
văzut nicio maşină - bombă, cum se văd atâtea pe străzile 
noastre. 90% din maşinile de pe străzi sunt autohtone - 
Citroen, Renault sau Peugeot - şi foarte multe sunt mo¬ 
dele vechi, rable, pe lângă care Loganul pare o limuzină. 

Şoferii le dau prioritate pietonilor şi noaptea, pe 
străzile pustii, şi la volan poţi vedea chiar şi bătrâne 
venerabile care, în traficul la noi, ar fi victime sigure, dar 
care acolo conduc cu o mină calmă. 

Maşinile nu sunt parcate la întâmplare, altfel ar fi 
ridicate imediat. Şi străzile înguste sunt organizate riguros: 
o bandă auto, o bandă pentm biciclete, o bandă marcată 
pentru parcare, şi trotuarele libere. Pe arterele mari, axul 
străzilor este organizat ca parcare auto, până cu câţiva 
metri înainte de intersecţie, unde sunt parcări de biciclete. 

Străzile sunt bine semnalizate, iar francezii au stil şi 
aici: indicatoarele sunt montate oblic, fiind, astfel, vizibile 
din toate unghiurile. Intr-o zi poţi învăţa bine tot oraşul, 
mergând pe jos de-a lungul liniilor de tramvai. 

La întoarcere, devii un Răducioiu 


Când reintri în România, la Băneasa, venind de la 
nemţi, strâmbi din nas. Totul e mai murdar, mai primitiv, 
mai anapoda. WC-ul cam dubios, inscripţiile scrise pe o 
hârtie mptă, şi doar în româneşte, în timp ce în staţiile de 
autobuz din apropiere nu poţi cumpăra bilet. Te simţi ca 
şi cum ai fi intrat într-o ţară a stresului. Pe nemţi, buzuna¬ 
rul îi ajută să le rezolve pe toate. Dacă eşti român şi ai fost 
plecat singur, mai simţi, totuşi, şi o mare uşurare, ca la 
sfârşitul unui examen prelungit de orientare şi de limbi 
străine, fără pauze nici măcar de o secundă. 

In călătorii, e prea târziu pentm ghidurile de 
conversaţie, şi poţi folosi doar ce ai apucat să asimilezi, şi 
aceea la un randament de maximum 50%. Printre străini, 
să poţi vorbi româneşte e ca o relaxare, şi atunci foloseşti 
cu mare plăcere mai ales expresiile de argou sau 
intraductibile. Dacă ai călătorit singur, la reîntoarcere, nu 
poţi scăpa de „sindromul Răducioiu” - fotbalistul care 
uitase româna după câteva zile în străinătate. Poţi veni cu 
mintea atât de prinsă de schema tramvaiului din 
Strasbourg sau a metroului din Stuttgart, de teama 
întârzierii la avion, încât la banalul pasaj din Piaţa Unirii să 
nu mai ştii să schimbi magistralele. Durează câteva ore să 
te reobişnuieşti să auzi limba română pe stradă. 

Cu altele însă reacomodarea este mai grea. De la sta¬ 
ţia Păcii, iau un maxi-taxi spre Piteşti. Vinerea 
după-amiază, când în Occident nu vezi decât puţină lume 
pe stradă, aici parcă se pregătea o revoluţie. Erau atâţia 
călători încât toate microbuzele erau ocupate pe loc. In 
momentul în care venea o nouă maşină, toţi se aruncau 

spre ea, dând din coate. Abia la al treilea, am reuşit să intru 
şi eu, cu remuşcări faţă de cei care veniseră înainte, dar nu 
reuşiseră. Printre ei, şi o femeie în cârje. „Dar de ce nu se 
face o coadă?” întreb. Toată lumea se întoarce spre mine, 
nedumerită. „Vin din Germania, şi nemţii n-ar accepta aşa 
ceva”, încerc să-i explic persoanei de lângă mine. II întreb 
apoi şi pe şofer de ce nu organizează rândul. Dă din umeri 
a indiferenţă şi nu răspunde. 


29 octombrie 2008 

